text:
Bo baramubwira bati «Abigishwa ba Yohani basiba kurya kenshi kandi bagasenga, n’ab’Abafarizayi na bo ni uko, naho abawe baririra bakinywera!» Ariko Yezu arabasubiza ati «Mushobora mute kwiriza ubusa abakwe, kandi umukwe akiri kumwe na bo? Ariko hari igihe umukwe azabavanwamo, ubwo rero muri iyo minsi, bazasiba kurya.»
Yungamo abacira uyu mugani ati «Nta we utabura ikiremo ku gishura gishya ngo agitere ku gishura gishaje. Agenje atyo, yaba yangije igishura gishya, kandi icyo kiremo kivuyeho, nticyaba gikwiranye n’icyo gishura gishaje! Nta n’ushyira divayi nshya mu masaho ashaje, kuko divayi nshya yasandaza amasaho, divayi ikameneka, kandi amasaho akaba apfuye ubusa. Ahubwo igikwiye ni ugushyira divayi nshya mu masaho mashya. Kandi nta wanyoye divayi ikuze wifuza kunywa ikiri nshya, kuko aba avuga ati ‘Divayi imaze iminsi ni yo nziza.’»


c: text/html

text:
Bitewe n’ubwiyongere bwinshi bwa C0vid-19 ku wa 27 Nyakanga 2021, Inama y’Abaminisitiri yashyize imirenge 50 irimo n’uwa Gasaka iri soko riherereyemo muri gahunda ua guma mu rugo.
Abacuruza imboga n’imbuto muri iri soko bavuga ko nubwo mu minsi 15 bamaze muri guma mu rugo bari bemerewe gukora ariko ntacyo bakoze kuko bakoraga basimburana ndetse n’abaguzi batabonekaga ku bwinshi.
Kuba batarakoraga mu buryo busanzwe byatumye ubucuruzi bwabo budindira ndetse bahura n’igihombo, bakaba bavuga ko kubishyuza ubukode ari ukubasonga kuko ntaho babukura.
Bamwe mu baganiriye na Radio1 bayibwiye ko ubuyobozi bw’isoko bwafatiriye ibicuruzwa byabo kuko batarishyura ubukode bw’ukwezi kwa munani kandi nabo nta bushobozi bafite.
Umwe yagize ati “Ubuyobozi bw’isoko bwavuze ko tugomba kwishyura umusoro w’ukwezi twari turi mu rugo, tubandikira ubugira kabiri tubasaba ko batugirira ibambe bakatwihanganira kuko impamvu zitaduturutseho, bakatwihanganira umusoro w’ukwezi kwa munani tugashaka uw’ukwa cyenda.”
Yakomeje avuga ko biyambaje n’Urugaga rw’Abikorera mu Rwanda, PSF mu gihe batarasubizwa, ubuyobozi bw’isoko bufatira ibicuruzwa byabo ubu bikaba biri kwangirika.
Abacunga iri soko bo bavuga ko mu minsi 15 ya guma mu rugo bagabanyijeho itatu kugira ngo baborohereze kandi ko byishimiwe, abadashaka kubyumva ari agatsiko kigometse kandi nabo bagomba kwishyura inguzanyo ivuye mu bukode batanze.
Umwe muri bayobozi yagize ati “Isoko riri mu nguzanyo ryishyura buri kwezi, ikindi ibintu byabo hari ababirinda, hari abakora isuku, abakorerabushake n’abayobozi abo bose bagomba guhembwa, twishyura amazi n’ibindi. Ibi byose narondoye bigomba gukemurwa n’ubukode.”
Ku ruhande rw’Uhagarariye Abikorera bo mu Karere ka Nyamagabe, Uwitije Bernard, yavuze ko aka ari agatsiko kigumuye ariko bagiye gushaka uko ikibazo cyabo cyakemuka.
Ati "Ikintu kigaragaramo ubona iri tsinda rito rishaka kugumura abandi ariko turakomeza tubegere tubaganirize, tujye inama turebe icyakorwa dufatanyije n’abashoramari bayobora iri soko n’ubuyobozi bw’akarere.”
“Ni ikibazo tuzi kandi ntabwo twicaye turi kugishakira igisubizo kirambye gifatika, mu kureba uburyo twagabanya ideni rya banki kugira ngo isoko ritaramara n’imyaka ibiri ntirijye mu birarane.”
Ubuyobozi bw’Akarere ka Nyamagabe bwo bwavuze ko bugiye kubanza gusesengura iki kibazo bukazagishakira umurongo.

robotstxt: allowed

filter: keep


text:
Akenshi isake ifite imbaraga izindi zirayubaha kugera nubwo nta sake yabika iyo ngiyo iri hafi aho. Iyo hagize indi ibika icyo gihe intambara ihita irota.
Ibyo ni ku nkoko zo mu rugo ariko noneho iyo bigeze ku nkoko zo mu mazi ntabwo amasake ariyo arwana ahubwo harwana inkokokazi hamara kuboneka ifite imbaraga nyinshi kuruta izindi ikajya gushaka isake mu buryo bwerekana ko ishaka gutera amagi no kororoka ubundi yayibona bikana ubuzima bwose.
Nubwo izi nyoni ubuzima bwazo igihe kinini ziba mu mazi ariko kubangurirana ntabwo bibera mu mazi ahubwo bibera ku butaka.
Imiterere y’inkoko yo mu mazi (Common moorhen)
Inkoko yo mu mazi ni inyoni yibera hasi kuko nubwo ifite amababa ntikunda kuguruka n’ubwo ibishobora ahubwo igihe kinini ikimara yoga n’ubwo rimwe na rimwe ishobora kugenda n’amaguru.
Inkoko yo mu mazi iyo ikuze iba ifite amababa yijimye agaragaraho umweru ku mpera zayo ariko kandi mu mirizo munsi harimo ibara ry’umweru.
Amaguru y’inkoko yo mu mazi ni umuhondo aho umunwa utereye hariho igice cy’umutuku. Imishwi iyo ikiri mito iba ijya gusa n’ikijuju kandi icyo gice cy’umutuku aho umunwa utereye ntakiba gihari. Ikigabo n’ikigore byose biba bisa uretse ko ikigore kiba ari kinini kuruta ikigabo.
Inkoko yo mu mazi ishobora kugira uburemere bwa 192-500 g, uburebure bwa 30-38cm, uburebure bw’amababa ni 50-62cm, umuvuduko wayo ni 35km/h. Iyi nyoni muri rusange ishobora kurama imyaka 11.
Inkoko zo mu mazi ziba ahantu hameze hate?
Inkoko zo mu mazi amasaha agize amanywa ziyamara zirimo koga mu mazi cyangwa zikavangamo kugendagenda hafi y’amazi. Ibyo kurya zibishaka mu mazi cyangwa ku nkengero z’amazi.
Muri rusange izi nkoko zo mu mazi ziba mu bishanga birimo amazi n’ibimera bihagije, imigende y’amazi, ibizenga by’amazi n’ibyuzi n’ahandi hari amazi.
Kubona inkoko zo mu mazi uri muri Kigali ni ibintu bitagoranye kuko byagusaba kunyarukira mu Gatsata hafi y’amagaraje urenze gato ikiraro gishya cya Nyabugogo, ushobora kandi kwerekeza ku ruganda rwa Inyange i Masaka, Nyarutarama ku cyuzi cyo kwa Nyagahene hafi ya Golf na ho wazibonayo n’ahandi hatandukanye.
Inkoko zo mu mazi zitungwa n’iki?
Inkoko zo mu mazi zitungwa n’ibintu bitandukanye harimo: ibikomoka ku byatsi bimera mu mazi, utubuto n’ibindi binyabuzima byo mu mazi.
Inkoko zo mu mazi kandi zirya amafi mato, amarebe, udusimba duto, ibyatsi, inkeri, iminyorogoto, ibikeri n’imitubu bikiri bito n’ibinyamunjonjorerwa.
Imyororokere y’inkoko yo mu mazi
Muri rusange inkoko yo mu mazi ikigabo n’ikigore bibana ubuzima bwose. Iyo bigiye kororoka bijya ahantu hiherereye akaba ariho byubaka icyari cyo guteramo amagi.
Ikigore gitera amagi umunani kandi ikigabo n’ikigore bifatanya kuyararira mu gihe kingana n’ibyumweru bitatu.
Imishwi y’inkoko yo mu mazi ivukana ubushobozi buhambaye ku buryo ikimara guturagwa iba ireba neza kandi ishobora kwishakira ibyo kurya nubwo ababyeyi bayo bombi baba bafite inshingano zo kuyigaburira.
Imishwi imaze iminsi 40-50 iba ikuze bihagije kandi mu byumweru bicye bikurikiraho iragenda ikajya kwigenga.
Inkoko zo mu mazi na zo iyo imishwi ikiri mito zihita zongera gutera andi magi kuko aho hantu zororokera ziba zarahubatse ibyari bitandukanye.
Ibyo byari kandi bifasha iminshwi kubiryamamo mu gihe cya nijoro mu gihe nyuma yo kuva mu byari yaturagiwemo.
Ibibangamira inkoko zo mu mazi
Inkoko zo mu mazi zigaragara ahantu henshi. Nubwo bimeze bityo ariko ahantu hamwe na hamwe izi nkoko zihura n’ibibazo bitandukanye harimo kubura aho kuba, guhumana kw’ikirere no guhigwa.
Izi nkoko zo mu mazi kandi zishobora kurwara ibicurane by’ibiguruka bishobora gutuma izo mu gace runaka zihura n’ikibazo gikomeye.
Inkoko zo mu mazi kandi nk’inyoni zubaka ibyari ku mazi, mu bihe by’imvura ibyari bimwe na bimwe bishobora gutwarwa n’umwuze bityo amagi cyangwa imishwi ikaba yatandukana n’ababyeyi bayo. Ikindi uko iyo imishwi ikiri mito iribwa n’ibisiga n’ibindi bisimba. Ubundi imishwi myinshi ipfa itaramara umwaka ariko n’irokotse ikawurenga umwaka wa kabiri nawo kuwurangiza biba ari amahirwe.
Umuryango mpuzamahanga wita ku bidukikije utangaza ko muri iki gihe ku rwego rw’Isi habarurirwa izi nkoko zo mu mazi ziri hagati ya 2.900.000-6.200.000 Ibyo bigatuma izi nyoni zishyirwa ku rutonde rw’inyoni zitageramiwe cyane.


text:
Joselyne na Yvan bafite imyaka 19, basoje amashuri yisumbuye mu ishami ry’imibare, ibinyabuzima n’ubutabire. Kuva batangira kwigana mu mwaka wa kane, barafashanyaga mu masomo, biba akarusho bageze mu mwaka wa gatandatu kuko banicaranaga. Ngo gushyira hamwe byabafashije kuzamura amanota yabo, ndetse bituma batsinda ikizamini cya leta.
Mu masaha ya mu gitondo Ni Nyampinga twari tugeze kwa Joselyne. Nyuma y’iminota mike na Yvan yarahageze. Natangajwe n’urugwiro bafitanye, nibaza niba gufashanya kwabo byararangiriye ku ishuri, maze numva batangiye kuganira ku bizamini baherutse gukora bibemerera kujya muri kaminuza, maze menya ko ubufatanye butahagaze.
Nababajije uko gushyigikirana kwabo kwatangiye, Yvan aransubiza ati: “Mu mwaka wa kane Joselyne yicaraga imbere yange, yagira ikibazo agahindukira akambaza.” Yvan ngo yasobanuriraga Joselyne cyane cyane isomo ry’ibinyabuzima kuko yaryumvaga cyane. Ati: “Nange iyo nagiraga ikibazo mu mibare, naramubazaga kuko yayumvaga kundusha.”
“Joselyne yanshishikarizaga kwiga mu gihe nabaga ntangiye kurangara.” Uyu ni Yvan wemeza ko afata Joselyne nk’umuntu udasanzwe. Yvan avuga ko Joselyne yagiraga umuhate wo kwiga ku buryo iyo abarimu babahaga ikibazo kigakomerera abandi, we yakomezaga kugeza abonye igisubizo. Ibi rero ngo biri mu byatumaga yumva yaguma hafi ye ngo bage bashyigikirana.
Ngo bitewe n’ukuntu Yvan yatinyukaga mu ishuri, iyo Joselyne yagiraga ikibazo, yamusabaga kukimubariza. Gusa ngo Yvan yakomezaga kumushishikariza guhangana n’ubwo bwoba na we akajya yibariza. Uretse ibi ngo Yvan yakundaga gusoma ibitabo cyane, ku buryo wasangaga mu ntebe yabo huzuye ibitabo by’amasomo atandukanye. Ngo byatumye na we agira umuhate wo kujya asoma, amenya byinshi bituma amanota ye yiyongera. Ibi bishimangirwa n'umwarimu wabigishije aho yabwiye Ni Nyampinga ati: “Ndibuka ko mu mwaka wa gatandatu Joselyne yamenye isomo rya ‘biology’ (ibinyabuzima) cyane kuko yakundaga gusoma akanabaza, kandi yabyigiye kuri Yvan”.
Tukivuga ku gusobanurirana, Yvan yahise abwira Joselyne ati: “Sinzibagirwa ko Igifaransa nzi ari wowe wakinyigishije.” Yvan yemeza ko ubu asigaye akora ibizamini mu Gifaransa akabitsinda, kandi ngo si ko byari mbere.
Umusaruro bakuraga mu gukorana hafi na hafi ntiwakomeje gutyo kuko bageze mu gihembwe cya gatatu mu wa gatandatu, Joselyne yatangiye kwiga ataha iwabo, mu gihe mbere bombi babaga mu kigo. Ngo ibi byatumye amasaha yo kwigana agabanuka, ariko ntibyabaca intege. Joselyne ati: “Twarumvikanaga umwe agatahana igitabo k’isomo runaka n’undi agafata ikindi, tukabisoma nyuma tugahura tukabisobanurirana.”
Joselyne na Yvan bemeza ko abantu babiri baruta umwe kuko iyo ari bombi bashyigikirana. “Hari ibyo uba uzi mugenzi wawe atazi kandi na we hari ibyo aba akurusha, iyo rero mushyize hamwe murazamurana.” Uyu ni Yvan wabivugaga, Joselyne amwunganira avuga ko gufashanya bidakwiye guherera ku ishuri, ko ahubwo n’iyo mwarangiza kwiga mukwiye gukomeza guhana amakuru yabateza imbere.


text:
Visi Perezida wa Banki y’Isi yashimye ibikorwa bya VUP
Yanditswe na Hakizimana Yussuf
Leta y’u Rwanda irashimirwa ko ifite gahunda nziza zikura abaturage mu bukene n’uburyo zifasha abaturage batishoboye kwitabira umurimo.
Byavugiwe mu rugendo Visi-Perezida wa Banki y’Isi yakoreye mu Murenge wa Munyiginya mu Karere Rwamagana, aho yasuye abagenerwabikorwa ba VUP bakamuha ubuhamya bw’uko biteje imbere.
VUP ni gahunda ya Leta igamije gufasha abaturage bakennye cyane, bahabwa inguzanyo zibafasha kuva mu bukene, abandi bahabwa akazi bagakora.
Muri VUP hari n’abaturage bafite intege nke bahabwa akazi k’amasaha make na bo bagahembwa ku kwezi, ndetse n’abaturage badafite imbaraga bagenerwa amafaranga y’ingoboka.
Visi Perezida wa Banki y’Isi ushinzwe iterambere rya muntu (the Vice President for Human Development at the World Bank Group) Annette Dixon, yashimye Leta y’u Rwanda kuri gahunda yazo zo gufasha abaturage kwikura mu bukene.
Yagize ati, “Ndashimira Leta y’u Rwanda n’abayobozi bayo kuri iki gitekerezo cya VUP gifasha abaturage bo mu ngeri zitandukanye b’abakene, bagafashwa kwiyubakamo ubushobozi kandi bagakora kugira ngo na bo batere imbere, bitandukanye na gahunda zariho mbere zitoroherezaga umuturage utishoboye kwikura mu bukene. Ndashima n’abagenerwa bikorwa ba VUP na bo babigiramo uruhare bagakora batikoresheje kugirango bave muri bwa bukene bukabije
Annette Dixon yakomeje agira ati, Niboneye neza kandi mpamirizwa uburyo VUP ari ingirakamaro ku baturage bari abakene cyane bakaba bafasha imiryango yabo, VUP ikorana n’abaturage bafite ibibazo bitandukanye aho ifasha abaturage b’abakene ikabaha imirimo, na serivisi zibafasha kwisanga mu muryango nyarwanda biyubakamo ubushobozi bwo kwirwanaho bakarihira abana babo amashuri, ariko na none ikaba umwihariko ku gufasha abafite ubumuga bahabwa akazi ku bagashoboye abandi bagahabwa amafaranga abafasha mu buzima bwabo.
Nyiransabimana Jeanne, umwe mu baturage bafite intege nke bakora imirimo yoroheje, ku munsi bakora amasaha abiri, amaze umwaka urenga akora muri VUP.
Yagize ati, “Nari umugore ukennye kurusha abandi ariko aho Leta idutekererejeho baduhaye aka kazi, ntabwo nari nzi kwigurira isabune sinatekerezaga ko abana baziga, ubu abana banjye bariga mbona mituweli y’ubuntu ndi umugore ushimishije kuko nabashije kwiteza imbere, mbasha kurya saa sita na nijoro mu gitondo abana bakanywa icyayi nyamara mbere nari nzi ko icyayi kinyobwa n’abantu bafite amamodoka gusa.
Umunyamabanga wa Leta muri Minisiteri y’Ubutegetsi b’Igihugu ushinzwe imibereho myiza y’abaturage, Dr Mukabaramba Alvera, yavuze ko ubufatanye bwa leta y’u Rwanda na banki y’isi ari ubwa cyera kuva mu mwaka w’I 1963, ubu ngubu Banki y’Isi ikaba inatera inkunga gahunda ya VUP.
Yakomeje agira ati: “Igihugu cyacu kirashima intambwe imaze guterwa mu bufatanye bugamije kuzamura iterambere ry’igihugu ku bufatanye na banki y’isi.”
Banki y’isi ifatanya na leta y’u Rwanda mu mishinga yo kongera ibikorwa remezo, guteza imbere imijyi yunganira Umujyi wa Kigali, umushinga ugamije guteza imbere uburezi n’imibereho myiza y’abaturage, kwita ku mirire ibone y’umugore utwite n’abana bato.
Mu karere ka Rwamagana habarurwa ingo 785 zihabwa inkunga y’ingoboka; hari abaturage 1645 bahabwa akazi muri VUP aho ikorera mu mirenge 6 naho mu murenge wa Munyiginya gusa habarurwa abaturage 57 bakora imirimo yoroheje bagahemberwa ukwezi mu gihe abakoze amasaha abiri ku munsi mu gihe cy’ukwezi.


text:
UBUGUMBA
Ese ubugumba niki?
Ubugumba ni igihe umugabo cyangwa umugore adashobora kubyara. Ibi bikunze kuboneka mubashakanye kandi hakaba hari impamvu nyinshi zitandukanye zitera iki kibazo.
Abenshi mubahura niyindwara bavuga ko bakunze kubababonana ntazindi mbogamizi ariko gusama bikaba ingorabahizi.
Niki cyaba gitera ubugumba?
Impamvu zitera ubugumba aribyo byitwa kutabyara zishobora guturuka ku mugabo cyangwa ku mugore kuko abenshi babogama kuruhande rumwe kandi atariko byakagenze.
Impamvu zituruka ku bagore;
- Imiterere ya nyababyeyi ibuza igi gukura neza kandi bikunze kubaho kubera indwara cyangwa ibibyimba byizana muri nyababyeyi.
- Iyo imiyoborantanga yazibye igihe yatwikiriwe n’uduce twagahu gatwikira inyama zo munda.
- Udusabo tw’intanga tudakora kubera ko nta misemburo iva muri hypothalamus.
- Gutinda kwivuza indwara zandurira mu mibonano mpuzabitsina idakingiye n’umuntu wazanduye.
- Guhinduka mu mikorerwe y’ururenda rufasha intanga ngabo koga ngo ihure n’intanga ngore.
Impamvu zituruka ku bagabo;
- Kwangirika cyangwa kudakora neza kw’igice cy’ubwonko(hypothalamus) kigenzura imisemburo yifashishwa mu ikorwa ry’intanga ngabo.
- Kudakora neza k’uduce tw’umubiri dutuma amabya atanga intanga hifashishijwe imisemburo.
- Imiterere y’imyanya ndangagitsina y’umugabo ishobora gutuma iyimuka ry’intanga rigorana mu gihe zikorwa n’igihe k’imibonano mpuzabitsina.
- Intanga zidafite ingufu kubera ko ibigize amasohoro bidahagije.
- Kudashyukwa/uburemba
- Indwara zizaharisha ubwirinzi bw’umubiri nka diyabeti hamwe n’izituruka kumirire mibi nka bwaki.
Hari impamvu yaturuka kuri bombi ariyo gucikiriza hagati igihe bakora imibonano mpuzabitsina ntihabeho kurangiza ku mugabo.
Ese abahura niki kibazo bafashwa bate?
Mu gusuzuma abafite iki kibazo bafashwa hibanzwe ku myaka y’abashakanye,ubuzima bw’imyororokere n’imiterere ndangagitsina yabo ,kuba barakoresheje uburyo bwo kuboneza urubyaro,kuba hari uwigeze kubagwa cyangwa kunywa inzoga nyinshi n’itabi ,imirire mibi n’ibindi.
Bumwe mu buryo bwifashishwa bavura iyi ndwara twavuga:
-Imisemburo y’ibinini cyangwa inshinge
-Kubagwa (coelioscopie,microchirurgie,hysteroscopy)
-Ubujyanama ku bashakanye
Umwanzuro
Mu gusoza, twabibutsa ko ababyeyi bakwiye gukurikirana abana babo kuva bakivuka kugeza igihe cy’ubugimbi n’ubwangavu,kugira ngo bamenye neza ubuzima bw’imyororokere yabo.
Ubugumba ni indwara igirwa hagati y’abashakanye bombi kandi biba byiza iyo habayeho ubufatanye mu kwivuza igihe bahuye niki kibazo, ikindi kwivuza byo ni kare , cyane cyane indwara zifata mu myanya ndangabitsina kubera ko ari ingenzi mu kwirinda ubugumba.
Yanditswe na: KAMIKAZI Rachel
Umunyeshuri muri kaminuza y’u Rwanda mu ishami ry’ubuvuzi
Umuyobozi wungirije mu muryango wa RVCP-Huye


text:
Par:Alexander Kabashoga
Abanyarwanda basa n’aho bemeye kwimenyereza ubwicanyi bwa Kagame kubera igitinyiro ahabwa n’uburiganya bw’ ingoma
Kuva Kagame yatangira kuyobora Inkotanyi, akicisha bagenzi be bo mu ngabo za RPF bashoboraga kumutera icyugazi, yagaragaje ko icyitegererezo cye cya mbere muli politike ari Rwabugiri. Uretse na Kagame wenyine, haba FPR yose ndetse no kuva kera ku bitero by’ Inyenzi (ingangurarugo…), impunzi z’abatutsi zateye u Rwanda zigaragaza ko zishaka kugarura ingoma ya cyami (ubu zikaba zarabigezeho zikimika umwami w’intambara Kigeri wa 6), intego yazo ikaba yari ukwimika umwami uteye igitinyiro cyagereranywa n’icya Sezisoni, alias Rwabugiri wahoraga mu ntambara z’urudaca, akica icyo akeka ko cyamubogamira cyose.
Kuba Kagame yica cyangwa akicisha umututsi n’umuhutu ashatse wese nk’uko Rwabugiri yabigenzaga, si imbaraga n’igihagararo aba abarusha, ahubwo ni igitinyiro n’ ubudahangarwa avana ku buriganya bw’ ingoma.
Kuva acyicaye kuri iyo ngoma rero, nta kizamubuza guhotora abatutsi bamubangamiye n’abahutu batamushimishije, kuko bigaragara ko amatwara ya Rwabugiri ari yo amumurikira.
Uburiganya bw’ingoma
Igitangaje ni uko muri iyi minsi ingabo za Kagame zifatanyije n’iza Kabila mu kurimbura abahutu baba muri Kivu n’ abatutsi i Kigali, abantu benshi, baracyahugiye mu mpaka z’ibyerekeye ihindurwa ry’ ingingo y’101 y’ itegeko umwami Kagame yishyiriyeho. Bamwe ngo ntashobora kurihindura, abandi ngo hari izindi ngingo zimwemerera kurihindura, nk’ aho Kagame ari umuntu ushishikajwe no kumenya ibyo amategeko amwemerera n’ ibyo atamwemerera. Ibyo ni ukwiyibagiza nkana ko umwami Kagame akora icyo ashaka muri kariya gahugu ke yigarurije ku ruhembe rw’umuheto.
Biteye inkeke cyane rero kubona abanyarwanda benshi, harimo n’abanyabwenge b’ukuri ndetse n’ababyitirirwa, barangazwa n’impaka z’ingingo z’amategeko mu gihe abantu bapfa, nk’aho haba hakiri umuntu waba utarasobanukirwa uburyo Kagame akora. Kagame amaze imyaka hafi 25 yica akarimbura abatutsi n’abahutu, hatagira umuntu n’umwe ushobora kumukoma imbere. Kurangazwa n’impaka z’ihindurwa ry’amategeko Kagame ubwe yishyiriyeho rero ni nko gusiga abana n’impyisi ugasinzira.
Ikindi giteye inkeke ni uko abenshi mu batutsi, (ndetse barimo n’ abiciwe ababo n’inkoramaraso za Kagame) bacyibwira ko ubwicanyi bwa Kagame bo ntacyo bubatwaye, kuko bizwi hose ko yibasira cyane cyane abahutu. Nyamara, niba hari n’abatarashatse kubibona hakiri kare ko Kagame ari umwami w’intambara ufatira urugero kuri Kigeri IV Rwabugiri, ubwicanyi n’umujinya ahorana byagombye kuba bitangiye kugaragariza buri wese ko ingoma ye irimbura abamuteye icyugazi bose, ahereye cyane cyane ku bamuri iruhande ngo badatuma ingoma ye ihungabana.
Iyo Kagame arimbura abahutu nk’uko arimo abigenza muri Kivu ubu nandika, abatutsi n’abahutu benshi barinumira nk’ aho ari ibintu bikwiye kumenyererwa, bikihanganirwa. No ku ngoma ya Rwabugiri ahubwo batangazwaga no kumva hashize ibyumeru bibiri nta muntu watanwze i bwami ngo yicwe urw’ agashinyaguro. Iyo yiraye muri bamwe mu batutsi yikanze ko bamuteye icyugazi, abanyarwanda ni bwo bashiduka igihe gito bati « batutsi nidukanguke Kagame ni umwicanyi ». Abenshi muribuka inyandiko Dr. Theogene Rudasingwa yigeze gusohora muri 2013 igira iti« ABATUTSI DUHUMUKE NAHO UBUNDI KAGAME AGIYE KUTUMARISHA! ». Mu kiganiro yagiranye n’ikondera.info avuga ku rupfu rwa muramu we Rwigara, umuririmbyi Ben Rutabana na we yagize ati « urupfu rwa Rwigara rwagombye guhumura abatutsi ».
Igitangaje rero ni uko abantu bumva izo mpuruza ukagira ngo bagiye gukanguka, ariko na bwo hashira iminsi mike, bose bakongera kwisubirira mu migono, ngo amatora adafifitse, ngo amategekonshinga, ngo iterambere, ngo ubworoherane, ngo imishyikirano, ngo urubuga rwa politiki.
Abatabona ko Kagame arimbura abatutsi n’ abahutu ku rugero rwa Kigeri IV Rwabugiri ni abadashaka kubibona
Yaba Rudasingwa, yaba Rutabana, bombi basobanuye ku buryo buhagije uko ingoma ya RPF itica abahutu gusa, ko n’ abatutsi benshi yabarimbuye. Abo Ben Rutabana abwira rero ni abakomeje gusinzira kandi Rudasingwa nta ko atagize ngo abumvishe ko kuba ari abatutsi bitababera urukingo ku bwicanyi bw’ ingoma ya RPF n’umwami wayo w’ ubwicanyi n’ intambara, Kigeri VI Kagame.
Njye rero ndavuga nti abahumye n’ abasinziriye bibwira ko ingoma ya Kigeri yica abahutu gusa ni abadashaka kureba, kuko kuva kera na kare ingoma ya cyami nta gihe itibasiye abatutsi ikabica ku bwinshi, n’abahutu bo yabicanaga ubugome n’agasuzuguro ndetse n’abo itishe ikanabanena. Kandi umugani w’Abadage, ngo udashaka kubona kumwambika amataratara ni uguta inyuma ya Huye (Wer nicht sehen will, dem hilft keine Brille).
Ushaka kumenya kamere y’ ubutegetsi bw’ Inkotanyi ni ngombwa ko abanza agasobanukirwa aho ziyemeje kuvana icyitegererezo kiranga imikorere n’amatwara yazo. Ku bantu bazi amateka y’u Rwanda kandi, ni bake bashidikanya ko ingoma ya Kagame n’Inkotanyi ze ifata icyitegererezo ku ngoma ya Kigeri IV Rwabugiri wavutse ari Sezisoni mwene Nkoronko. Uretse no mu mikorere n’amatwara, hari kandi byinshi mu mazina n’inyito bigaragarira umuntu wese ushaka kureba, ingoma ya Kagame yigana iya Rwabugiri, haba mu gushoza intambara za buri kanya, haba mu kwica abatutsi no gukandamiza abahutu.
Kuba ingoma ya Kagame ari ingoma ya cyami byo ndakeka ari bake bakibishidikanyaho, cyane cyane nyuma y’ aho abwiriye abagaragu be mu mwiherero ko bose ari ba ‘Ntakavuro’. Nta muntu wakangara abatware b’u Rwanda kariya kageni atiyumvamo ko we ari umwami nyir’u Rwanda. Birazwi ko Inyenzi-Nkotanyi zimitse ubu butegetsi zitahwemye kugaragaza ko zirwanira kugarura ingoma ya cyami, ariko ikaba ya yindi yicisha ubukana, nk’ uko ibimenyetso mu nyito zihaye bigusha kuri Rwabugiri uzwiho kuba yararanzwe no kurimbura uwamutera icyugazi wese:
Icya mbere mu nyito ni uko ingabo za LUNARI zateye u Rwanda kuva muri 1962 kugeza muri 1967 ziyiseInyenzi. Mu by’ ukuri, iryo zina ryari ihinamagambo rivuga « Ingangurarugo ziyemeje kuba ingenzi ». Nk’uko amateka abitwibutsa, Ingangurarugo, zari umutwe w’ingabo bwite zarindaga Rwabugiri (garde prétorienne).
Icya kabiri, cyo gisa n’ aho kidakenewe ibisobanuro ni uko zijya kongera gutera u Rwanda muri 1990, noneho zaje zitwa Inkotanyi, bikaba bizwi hose ko « Inkotanyi cyaneee » ari izina ry’imyato rya Rwabugiri. Ni ukuvuga ko « Inyenzi », ari zo zaje kuba « Inkotanyi », muri iyo myaka yose icyitegererezo gikomeye zikuraho amatwara nta kindi kitari Rwabugiri, umwami waranzwe n’ubugome n’ubwicanyi bukabije, bwarimbuye abatutsi bugahekura abahutu nk’ uko ingero zikurikira zo mu mateka y’uwo mwami zibyerekana :
Kubera intambara Rwabugiri yahoraga ashoza mu baturanyi bose (nk’uko Kagame na we adahwema kuzishoza) imiryango myinshi y’abatutsi yari yarashize, nk’uko Padiri Pagès (umwe mu banditsi ba mbere b’amateka banditse ku by’ ingoma ya cyami yo mu Rwanda) abisobanura agira ati: « Hari ingero zitangwa z’imiryango abantu bayo hafi ya bose bagiye bicwa mu ntambara z’urudaca, ku buryo ababyeyi bahoraga mu miborogo bikoma izo ntambara zabamariraga abagabo zikabahekura n’abana » ( Pagès, 1933 : Un royaume Hamite au centre de l’Afrique, p. 178).
Rwabugiri yari umuntu ugira umujinya cyane, urakara vuba kandi akabangukirwa no kwica. Ubuzima bw’ umuntu nta cyo bwari bumubwiye ariko ukuri kutavuguruzwa ni uko abenshi mu bagwaga muri ubwo bwicanyi bwe cyane cyane ari abatutsi babaga bamwegereye. Abahutu, uretse abaherekezaga ingabo mu bitero, abamugenderaga kure ntibagiraga aho hahurira n’ ubwo bwicanyi bwe (p.179). N’abahutu babaga barayobotse ingoma bakingira inkomamashyi bakamenya umwanya wabo udasagarira ingoma ye, nta cyo Rwabuguri yabatwaraga (mwirebere uko Kagame afata ba Rucagu, Habumuremyi, Bizimana, Murekezi na ba Mukantabana), ariko abatutsi babaga bari ibyegera bye bya hafi kubera imyanya y’ ubutware babaga bafite bamuhoraga iruhande bamukeza, bityo yagira uburakari akaba ari bo yiraramo (op. cit., p. 179). Ibyo byatumaga abatware bakuru bamutinya cyane, kuko yarakazwaga n’akantu gato ntazuyaze kumena amaraso. Ni uko abatware bakuru benshi bashize bishwe ku kagambane, bagatangwa akenshi barezwe ibinyoma bakicwa nta rubanza rubaye ngo biregure.
Sezisoni mwene Nkoronko wiyise Rwabugiri
Ni kuri ubwo buryo Rwampembwe yajugunywe mu rwobo rwa Bayanga (mu Bugesera), Byezimbere Rwabugiri amwahuranya inkota i Gashora, Kabaka, se wa Muyogoma yicirwa i Nyagasozi, naho Muhumuza wari umutware w’ Abagwabiro bo mu Bugoyi, yicwa aboshywe ajugunywa ku rutare rwa Nkuli ruri hafi yo mu Rwankeri. Ubwo bwicanyi bwa buri kanya bwari bwaramenyerewe ku buryo mbere y’umwaduko w’abazungu, ngo nta cyumeru cyashiraga i bwami hadatanzwe umuntu ngo yicwe mu gashinyaguro amenewe amaraso. Iyo hashiraga nk’ibyumweru birenze bitatu nta muntu wishwe, ibyo byafatwaga nk’ ikintu kidasanzwe, ku buryo abantu bagendaga bavuga mu gihugu hose ngo « ni ubuhoro i bwami» (uko byanditswe na, Padiri Pagès, 1933 : p.377).
Ndetse n’abo mu muryango w’i bwami ntiyabareberaga izuba kuko yagiraga ishyari cyane, ntiyemere ko hagira undi muntu abantu bakwishimira cyangwa ngo bamutangarire (ibyo nta muntu bibibutsa?) : Uko ni ko Gacinya (umwuzukuru wa Gagindiro) yishwe, kubera ko bavugaga ko afite abana beza kandi nawe akagira uburanga butuma abantu bamukunda. Ibyo byateye Rwabugiri ishyari rikomeye, maze umunsi umwe Gacinya amugeze imbere amucumita inkoni mu gituza hanyuma aza kwicwa n’icyo gisebe cyarabaye umufunzo.
Abavandimwe ba Rwabugiri, Nyamwesa na Nyamahe na bo ubwabo kuba bava inda imwe na we ntibyamubujije kubohereza kwa Nyamuzinda: Ngo yumvise abantu bavuga ko na bo bashobora kugirwa abami ahita abanogoramo amaso. Naho Nyambibi, umugore we, ngo yamubonye akoresha inzaratsi agira ngo Rwabugiri amukunde, aho kumukunda amukubita inkota. Na Sangano wo mu Bwishaza wari warahaye uwo mugore izo nzaratsi yoherezwa inzira imwe n’uwo yazihaye. Giharamagara, Bihire ndetse na Nkoronko (se wamureze) barishwe bakekwaho ubugambanyi mu rupfu rwa Murorunkwere, wahoze ari umugore wa Nkoronko mbere y’uko aba umugabekazi). Rwatambuga, umutware w’Abashakamba, we bamubaze areba kugeza igihe ashiriyemo umwuka. Abandi bagore ba Rwabugiri na bo byababereye umwaku : Nyiraburunga ( nyina wa Rutarindwa, Baryinyonza na Karara) ndetse na murumuna we Nyiramaroba (nyina wa Kamarashavu) na bo Rwabugiri yarabicishije( abaziza ko ngo batamugaragarije ko nyina Murorunkwere adatwite inda y’ umuhutu Serutenganya). Naho Katebera mwene Nkundiye, akaba umwuzukuru wa Kabego, Rwabugiri ubwe ngo ni we wamwinigiye kandi (uwo Katebera) yari yaraje kumuhakwaho nyuma y’uko (Rwabugiri) yishe se na sekuru.
Muri izi ngero ntanze, nahisemo kwibanda ku batutsi barimbuwe ngira ngo nibutse ko ingoma Inkotanyi zigenderaho nta gihe itishe abatutsi ariko umubare w’abahutu n’abanyamahanga Sezisoni yishe cyangwa akicisha na wo ni munini cyane (Uwashaka kumenye urutonde rw’abazwi yasoma mu gitabo cya Pagès ndetse n’icya Mgr Alexis Kagame).
Uku kwiyibutsa amateka byari bigamije kwibutsa abibwiraga ko ingoma y’abatutsi itica abatutsi, ko gusinzira kutatewe no kubura ibimenyetso ahubwo ko ari ukubyirengagiza. Abakeka ko ibyo Kagame yakoreye ba Kabera na ba Karegeya ari ibyadukiriye, bibuke ko haba Inyenzi (Ingangurarugo), haba Inkotanyi, zabaciriye amarenga zigaragaza ko ziyemeje kugendera ku matwara y’umwicanyi Rwabugiri utarigeze na rimwe azuyaza kurimbura abatutsi.
Umwanzuro
Ingoma ya Kagame, kimwe n’iya Rwabugiri ifatiraho urugero nta gihe itarimbuye abatutsi bashoboraga kumutera icyugazi. Ibyo kandi Shebuja wa karinga abishobora kubera igitinyiro ahabwa n’ubutiriganya bw’ ingoma. Niba hari abatarashatse kubibona, nk’uko Rudasingwa yabyanditse na Rutabana akabivuga, nibakomeza kwirengagiza ibimenyetso bigaragara, bazaba bakina n’urupfu rubagera amajanja. Kwanga gukina n’urupfu ni ukwiyemeza kwigobotora ubutiriganya bw’ ingoma, kuko kagame wenyine nta butwari cyangwa ubumanzi arusha abandi batutsi n’abahutu.
N’ubwo rero mu mujinya we n’urwango rwinshi Kagame ubu agamije kurimbura abahutu mu Rwanda no muri Kivu, imiryango y’abatutsi ishobora na yo kuzarimbuka nko ku gihe cya Rwabugiri nibahugira mu gukeza ingoma bita ko ngo ari iyabo. Naho kurangazwa n’impaka zerekeranye no guhindura itegeko Kagame ubwe yishyiriyeho na byo ni ukwiyibagiza ko ingoma y’umwami w’intambara idashishikajwe n’ibyanditswe mu bitabo kandi yariyemeje gukora uko ibyumva nka Kalinga ya Rwabugiri. Birazwi ko umututsi cyangwa umuhutu uzayibangamira wese itazazuyaza kumuboha akandoyi ikohereza muri Rweru.
Baca umugani mu kinyarwanda ngo akaboko kafashe ingoma ntikarekura kadaciwe. Aho kuguma muri izo mpaka z’itegekonshinga rero, abahutu n’abatutsi aho bava bakagera (baba abari mu Rwanda cyangwa hanze yarwo), bari bakwiye kwiyibutsa ko igitinyiro cya Kagame kitava ku butwari cyangwa ubwenge budasanzwe afite ahubwo gishingiye ku buriganya bw’ingoma. Bityo bakiyemeza kujya ingamba zo kuvana uwo Sezisoni mushya kuri iyo ntebe ya Shebuja wa Kalinga nshya (constitution) atari yabarimbura, kuko we agambiriye kubacamo igikuba gikomeye kugira ngo bahore mu bwoba, bamuramye, yice uwo ashatse, nduzi ko nta we azakiza. Abami baranzwe n’ubwicanyi kurusha abandi, ari bo Ruganzu II (wadukanye Kalinga avuye i Karagwe) na Kigeri IV Rwabugiri, uko ingoma zabo zarangiye birazwi. Uyu wundi Kigeri VI waje yiyemeje kurusha ubwicanyi abo bakurambere be, mumenye ko atari inyuguti zo mu bitabo yiyandikishirije zizamuvana ku ngoma.


text:
Hollywood Walk of Fame ni ahantu harebwa abanyabigwi mu myidagaduro mu ngeri zitandukanye. Ni hamwe mu hantu hasurwa na ba mukerarugendo benshi muri Leta Zunze Ubumwe za Amerika aho buri munsi abantu ibihumbi baba bari aha hantu baje kureba inyenyeri za bamwe mu byamamare bakunda.
Iyi nzira
izwi nka The Walk of Fame ireshya na Kilometero ebyiri na metero ijana,
iherereye mu Burasirazuba bushyira Uburengerazuba ku muhanda wa Hollywood
Boulevard muri Los Angeles, California. Inyenyeri zimaze kuhashyirwa zirenga
ibihumbi bibiri na Magana atandatu (2,600).
Izi nyenyeri
zifatwa nk’urwibutso cyangwa ishimwe kubera ibikorwa by’indashyikirwa rihabwa
abantu batandukanye mu ruganda rw’imyidagaduro. Ahahabwa inyenyeri harimo
abahanzi, abakinnyi ba sinema, abayobozi ba sinema (Directors), abatunganya
umuziki na sinema (Producers) n'abandi benshi batandukanye.
Igitekerezo cyo kubaka Hollywood Walk of Fame cyaturutse he?
Mu mwaka myinshi ishize agace ka Hollywood muri Califorinia kateye imbere ku buryo bugaragara, ni bwo nyuma haje kugera inzu nyinshi zitunganya sinema. Mu mwaka wa 1930 kugeza mu 1950 nivbwo hano Hollywood mu mujyi wa Los Angeles hakomeje kuvuka inzu nyinshi zitunganya sinema.
Mu 1953 kampani
ya Hollywood Chamber of Commerce yatangije umushinga bise “Hollywood
Improvement Association” ukaba wari ugamije guteza imbere uyu mujyi no kuzamura
ishusho yawo muri rusange. Mu rwego rwo guteza imbere ubukerarugendo muri
uyu mujyi, ni bwo Bwana E.M Stuart wari Perezida w'iyi kompani yagize
igitekerezo cyo kubaka “Walk of Fame” aho icyari cyigamizwe ari ukubaka ahantu
hashyirwa ibimenyetso by'abantu babaye ibyamamare mu ngeri zitandukanye mu
myidagaduro, aho abantu bajya baza kubaha icyubahiro.
Hollywood Walk of Fame ni hamwe mu hantu nyaburanga hakurura ba mukerarugendo
Ikimenyetso cyatekerejweho cyakorwa, cyari inyenyeri y’ubururu ikozwe mu ibuye rwa granite, maze izina ry’umuntu rigashyirwa hagati mu nyenyeri rikandikwa mu ibuye mu ibara ry’ikigina. Aho izo nyenyeri zagombaga gushyirwa mu nzira aho abantu banyura.
Nyuma ni bwo uyu mushinga watangijjwe gusa baje
gushaka ibuye ry’ubururu ryakorwamo inyenyeri riza kubura, baza kwitabaza
umunyabugeni Olivier Weismuller abakorera indi nyenyeri ikoze mu ibara rya Pink
ikagira umuzenguruko ukwozwe mu muringa.
Hagati mu
nyenyeri handikwagamo izina ry’umuntu n’ikirango kigaragaza urwego
rw’imyidagaduro abarizwamo aha twavugwa: Nk’ikimenyetso cya kamera (camera) mu babarizwa
mu ruganda rwa sinema, Television ku bakora ku ma televiziyo, igikoresho cya
record: mu muziki, Microphone: abakora ku ma radiyo n’abanyarwenya.
Nyuma iyi
kompani yaje gutora komite yiswe “Walk of Fame Committee” ikaba yari igizwe
n’abantu batatu ari bo (Cecil B DeMille, Walt Disney na Sam Goldwyn) inshingano
iyi komite yahawe ni ugutoranya abantu b’ibyamamare mu ngeri zitandukanye mu
ruganda rw’imyidagaduro bagomba guhabwa icyubahiro kubera ibikorwa byabo
by’indashyikirwa, aho buri umwe mu batoranyijwe yagombaga gukorerwa inyenyeri.
Mu ntangiriro abantu bagera ku gihumbi na Magana atanu (1,500) nibo batekerejwe
ho.
Kuwa 15
Kanama 1958, ku ikubitiro ni bwo habaye ibirori byo gutanga inyenyeri umunani ku bantu
batandukanye mu myidagaduro, izi nyenyeri zari iz’abantu batandukanye harimo
nka: Olive Borden, Ronald Coleman, Louise Fazenda, Preston Foster, Burt
Lancaster, Edward Sedgwick, Ernest Torrence na Joanne Woodward.
Muri
Gashyantare 1960, ni bwo izi nyenyeri batangiye kuzishyira mu nzira iri ku
ruhande rw’umuhanda wa Hollywood Boulevard na Vine Street mu buryo buhoraho.
Inyenyeri ya mbere yashyizwe aha ni iya Joanne Woodward (Movie Director).
Mu mpera zu mwaka 1961, inyenyeri zigera ku
gihumbi magana atanu na mirongo itanu n’umunani 1558 zari zimaze gushyirwa aha,
ibirori byo gushyira inyenyeri ya buri muntu byitabirwaga cyane n’abantu benshi
ku buryo bugaragara. Kugeza ubu muri iyi nzira bise Hollywood Walk of Fame
hamaze gushyirwa inyenyeri zirenga ibihumbi bibiri na magana atandatu.
Dwayne Johnson (The Rock) ahabwa inyenyeri
Bisaba
iki ngo umuntu ahabwe inyenyeri muri Hollywood Walk of Fame?
Komite bise The Hall of Fame Committee ni yo buri mwaka ishinzwe gutoranya ugomba
guhabwa inyenyeri, aho bareba ibikorwa by’indashyikirwa wagezeho mu cyiciro ubarizwamo. Aho ugomba nibura kuba warabaye icyamamare mu gihe kigeze ku myaka itanu
kandi ufite ubuhanga bugaragara mu byo ukora cyangwa wakoze.
Ikindi kigenderwaho ni uko nyirubwite abishaka (ashaka guhabwa inyenyeri). Uwatowe aba agomba kwemera ko agomba kwitabira ibirori byo kumuha inyenyeri, no kwishyura amadorali ibihumbi mirongo itatu ($30,000) aho icya kabiri cyayo ashyirwa mu kigega cya Hollywood Historic Trust cyigamije kubungabunga aha hantu hashyirwa izi nyenyeri. Asigaye akoreshwa mu gikorwa cyo gukora inyenyeri.
Umunyarwenya Kevin Hart ahabwa inyenyeriUmuhanzi Usher mu muhango wo guhabwa inyenyeri mu mwaka wa 2016
Buri mwaka
abantu benshi batandukanye bahabwa inyenyeri ari nako haba ibirori byo guhabwa
iri shimwe. Hari abantu benshi bahawe inyenyeri zirenga imwe bitewe n'uko bagiye
bagaragara mu byiciro bitandukanye mu myidagaduro, aha twavuga nka Gene Autry
wahawe izigera kuri eshanu kubera ibyiciro bitandukanye yakozemo.
Hari
inyenyeri ebyiri z'abitwa Harrison Fords n'abandi bitwa Michael Jackson. Abagabo babiri
bitwa Harrison Fords umwe yahawe inyenyeri mu 1960 undi ayihabwa mu mwaka wa
2003. Umwe muri aba yari umukinnyi wa sinema. Hano kandi uhasanga abagabo
babiri bitwa Michael Jackson, aho umwe yakoraga kuri Radio undi akaba umuhanzi
Michael Jackson umwami w’injyana ya Pop, inyenyeri ye ikaba yarahashyizwe mu
1984.
Mu mwaka wa
2009 ubwo uyu muhanzi yapfaga imbaga y’abantu benshi bahuriye aha aho bamwe
bagiye ku nyenyeri itariyo (bayitiranije n'iy'undi witwa Michael Jackson) baje
kumwunamira.
Hari
inyenyeri z’ibyamamare bitabayeho (bavugwa mu nkuru zitabayeho) aha twavuga
nka: Mickey Mouse, Snow White, Winnie The Pooh, Big Bird, Bugs Bunny, Shrek n’abandi.
Ikindi
gitangaje ni uko inyenyeri zigera kuri enye zibwe, aho nko mu 2005 inyenyeri ya George Peck yibwe nyuma iza gusimbuzwa indi. Izindi zibwe
hari iz’abantu batandukanye nka: Peck, Jimmy Stewart, Kirk Douglas n’abandi.
Zimwe muri
izi nyenyeri zifite umwihariko, aha twavuga nk’iz’abagabo babiri
(Neil Armstrong na Buzz Aldrin) bageze ku kwezi bwa mbere mu cyogajuru cya
Apollo 11, mu kubashimira kuba igikorwa cyabo cyo kujya ku kwezi ari kimwe mu
byarebwe n’abantu benshi kuri Televiziyo mu mateka. Aho gushyira ho ikirango
cya televiziyo nk’abandi bo muri iki cyiciro, inyenyeri z'aba bagabo bazishyizeho
ikirango cy’ukwezi.
Inyenyeri
y’umuteramakofi Muhammad Ali ni yo yonyine itari hasi muri uyu muhanda
ushyirwamo izindi, yo ikaba yarashyizwe ku rukuta rw’inyubako yegereye uyu muhanda. Ibi babikoze kubera ko nyir'ubwite yavuze ko adashaka ko abantu bajya
bayinyuraho cyangwa bayikandagira.
Inyenyeri ya Muhammad Ali iri ku rukuta mu gihe izindi ziri hasi mu nzira
Mu kwita ku
nyenyeri zangiritse, gukora amasuku ni inshingano z’umujyi wa Los Angeles ugafashwa n’abandi bafatanyabikorwa batandukanye barimo nk’ikigega cya Hollywood
Historic Trust.
Src: Mental Floss, graziadaily & lflank.wordpress


text:
ISOMO RYA 15
Abasaza bafasha itorero bate?
Mu itorero, ntihabamo abayobozi b’idini babihemberwa. Ahubwo hashyirwaho abagenzuzi cyangwa abasaza b’itorero bashoboye bo ‘kuragira itorero ry’Imana,’ nk’uko byari bimeze itorero rya gikristo rigishingwa (Ibyakozwe 20:28). Abo basaza ni abagabo bakuze mu buryo bw’umwuka bayobora itorero, kandi bakaryitaho ‘batabikora nk’abahatwa. Ahubwo babikora babikunze, batabitewe no gukunda inyungu zishingiye ku buhemu’ (1 Petero 5:1-3). Ni iki badukorera?
Batwitaho kandi bakaturinda. Abasaza bayobora itorero kandi bakaririnda mu buryo bw’umwuka. Kubera ko abasaza bazirikana ko iyo ari inshingano y’ingenzi Imana yabahaye, ntibatwaza igitugu ubwoko bw’Imana, ahubwo baharanira ko tugira ibyishimo kandi tukamererwa neza (2 Abakorinto 1:24). Kimwe n’uko umwungeri akora uko ashoboye kose ngo yite kuri buri ntama, abasaza na bo bihatira kumenya abagize itorero, buri wese ku giti cye.—Imigani 27:23.
Batwigisha uko twakora ibyo Imana ishaka. Buri cyumweru, abasaza bayobora amateraniro y’itorero kugira ngo bakomeze ukwizera kwacu (Ibyakozwe 15:32). Nanone, abo bagabo babyitangiye bafata iya mbere mu murimo wo kubwiriza, bakadufasha kubwiriza kandi bakatwigisha uburyo bwose uwo murimo ukorwamo.
Bihatira gufasha buri wese. Hari ubwo abasaza bo mu itorero ryacu baza kudusura mu ngo zacu cyangwa tugahurira ku Nzu y’Ubwami, kugira ngo badufashe bakurikije ibyo buri wese akeneye mu buryo bw’umwuka, bakaduhumuriza bifashishije Ibyanditswe.—Yakobo 5:14, 15.
Uretse n’inshingano abo basaza baba bafite mu itorero, abenshi muri bo baba bafite akazi bakora, n’inshingano zo mu muryango bagomba kwitaho kandi zibasaba igihe. Birakwiriye ko twubaha abo bagabo bakorana umwete.—1 Abatesalonike 5:12, 13.
Inshingano z’abasaza mu itorero ni izihe?
Abasaza bagaragaza bate ko batwitaho?


text:
Korali gahogo isengera mu itorero rya ADEPR Gahogo mu karere ka Muhanga iratangaza ko indirimbo zayo abantu bazumva bagahembuka bakakira agakiza abandi zikabagarurira icyizere.
Ibi Korali Gahogo yabitangaje kuri uyu wa mbere taliki ya 16 Nzeri 2019,akaba ari mu gihe iyi korali iherutse kwiziza mu kwezi gushize Yubile y’imyaka 25 Korali Gahogo imaze ikora umurimo w’ivugabutumwa mu ndirimbo.
Aganira n’ikinyamakuru cy’Isezerano.com,umuyobozi wa Korali Gahogo Bwana Nibamureke Thadée yavuze ku musaruro uturuka mu ivugabutumwa ryo mu ndirimbo bakora,aho agaragaza ko abantu bakira agakiza.
Yagize ati:”indirimbo zacu zitanga umusaruro kuko abantu bazumva bagahembuka bakakira agakiza kandi icyo nicyo tuba tugamije,abantu barakizwa abandi zikabagarurira icyizere ku bibazo baba bafite”.
“Ubu dufite gahunda yuko twajya dukora indirimbo imwe cyangwa ebyiri kuburyo twarangiza umwaka utaha dufite Album yose.umwaka urangira twakoze indirimbo ya Noheli n’uyu mwaka dukora indirimbo ya Yubile”.
Korali Gahogo yatangiye mu mwaka wa 1994,itangirana abaririmbyi 8,ubu ikaba imaze imyaka igera kuri 25,ikaba inafite abaririmbyi bagera ku 115.Iyi Korali kandi ikomeje kugenda yitabira ibiterane bitandukanye baba bayitumiyemo aho kuri iki cyumweru izaba iri ku Ruyenzi naho mu kwa cumi ikazajya I Huye.


text:
Uyu munsi tariki ya 16/12/2017, inama isimbura synode ya diyoseze ya shyogwe (cd) yateranye. yitabiriwe n’abajyanama 31barimo abahagarariye umuryango bungirije, abacidikoni, abakanoni, abahagarariye abapasiteri mu Bucidikoni, abahagarariye abakirisitu, abahagarariye abakuru b’imirimo mu rwego rwa Diyoseze, uhagarariye urubyiruko, uhagarariye abategarugori, intumwa z’Umushumba wa Diyoseze n’uhagarariye abigisha ba Gatigisimu.
Inama yemeje imyanzuro ya CD iheruka. Inama kandi yagejejweho raporo y’ibikorwa byakozwe mu mashami atandukanye ya Diyoseze mu mwaka wa 2017 hamwe n’ibikorwa biteganyijwe mu mwaka wa 2018.


text:
Bibaye ngombwa ko mfata ikaramu n’urupapuro, nkandikira Padiri Ubald RUGIRANGOGA kugira ngo mwiyame ku mugaragaro kuko mbona asigaye yarigize umucamanza w’icyamamare, umutegetsi w’icyatwa abandi bagomba guhakwaho kugira ngo baramuke, akaba asigaye afite ububasha bwo kugena abapfa n’ababaho! Tumaze kwitegereza iyo mikorere ye twasanze Padiri Ubald ari umunyakinyoma, umugizi wa nabi ukwiye kwirindwa. Muri iyi nyandiko, nzinduwe no kugaragaza ukuntu uyu mugabo ari umupadiri wo kwitonderwa (dangereux), ukwiye gufatwa uko ari, ntihagire uzongera kumwibeshyaho.
A. Waba uzi Padiri Ubald Rugirangoga?
Padiri Ubald RUGIRANGOGA yavukiye muri Segiteri ya Rwabidege, Komini ya Karengera, Perefegitura ya Cyangugu. Hari taliki ya 26 Mata 1955. Se yitwaga Yakobo, nyina Adela, akaba umwuzukuru wa Bidadaza. Amashuri yisumbuye yayigiye mu iseminari nto yitiriwe Mutagatifu Piyo wa 10 yo ku Nyundo, kugera mu 1973 ubwo yagiye gukomereza i Burundi. Yagarutse mu Rwanda ahitira mu iseminari nkuru ya Nyakibanda, ahabwa ubupadiri taliki ya 22 Nyakanga 1984.
Njye namubonye bwa mbere mu mwaka w’1993, nyuze i Nyamasheke, ni bwo nari ntangiye Seminari nkuru. Aho mariye kuba umupadiri mu w’i 1999, twarakoranye muri Diyosezi yacu ya Cyangugu. By’umwihariko twakoranye muri sekeretariya ya Sinodi ubwo hategurwaga Yubile y’imyaka 100 ivanjiri igeze i Rwanda. Muri ubwo butumwa, twari abapadiri bane n’umulayikikazi umwe. Bose baribuka uko twakoranye neza, ndetse n’iyo byabagaho rimwe na rimwe ko tutumvikana mu bitekerezo, twahagarikaga akazi tukiyambaza Roho Mutagatifu, akaduha kuvuga rumwe nuko tukikomereza akazi. Imyanzuro ya Sinodi ya Cyangugu twashyize ahagaragara ntawigeze ayigaya, uhereye ku mwepiskopi wacu kugera ku bakristu basanzwe. Ubald sinamubonaga gusa nk’umupadiri unkuriye mu myaka, ahubwo nabonaga anihatira kugaragara neza, mu byo yavugaga no mu byo yakoraga, nkabona hari byinshi byiza umupadiri w’umusore nkanjye yamwigiraho.
Nyamara ariko hagati yanjye na we byose ntibyakomeje kuba shyashya. N’ubwo atabyeruraga ngo abivugire ku mugaragaro, ntiyabuze kunyereka ko atishimiraga ubutumwa nakoraga muri Komisiyo ya Diyosezi y’Ubutabera n’Amahoro. Koko rero iyo Komisiyo yakoraga neza, kuko yari yarashinze imizi mu miryangoremezo ya Diyosezi yose. Byaduhaga kumenya amakuru menshi aturutse hasi mu bakristu: twamenyaga ibibazo bafite, akarengane bahura nako, abahohoterwa n’ubutegetsi, abarenganywa n’inkiko gacaca, abagize uruhare mu bwicanyi, n’ibindi. Ayo makuru yose ni yo Padiri Ubald yanyerekaga ko ntakagombye kumenya. Ni bwo bwa mbere numvise ko ibyo byiyumviro atabiterwa n’impamvu z’Iyobokamana ahubwo ko abiterwa no gushaka kurengera izindi nyungu zizwi na we gusa.
Icyo yantekerezagaho cyaje kujya ahabona nsohotse mu gihugu. Koko rero, guhera mu kwezi k’Ukuboza 2005, byabaye ngombwa ko mva mu Rwanda, njya kwikomereza kwiga mu Bufaransa. Ngira ngo guhera ku munsi nagendeyeho, uyu mupadiri yabonye rugari atangira ibyo kuntaramana, mu nzira, mu basirikari, mu bategetsi, mu nshuti…: ngo ntiyumva impamvu ngiye. Bukeye ngo kuki niga filozofiya, ngo kuki ngomba kwiga amategeko mpuzamahanga (droit intenational)…? Byose narabyumvaga nkicecekera, ngakeka ko ari amagambo y’abantu cyangwa se agashyari gasanzwe mu bavandimwe, ko bitazatinda gushira. We ariko ntiyagohetse, yari ageze n’aho agenda ahagarika abantu mu muhanda, abanzi n’abatarigera bambona, ngo nibareke abasobanururire ukuntu ingengabitekerezo ya jenoside yanyaritse mu mutwe. Ibyo byafashe indi ntera ubwo yiyemezaga kujya kunshinja ingengabitekerezo ya jenocide mu nama y’abapadiri bose ba Cyangugu (Presbyterium) yateranye kuva ku ya 26 kugera ku ya 28 Mata 2010. Ngo yitwaje ko naba naragiye Arusha gutanga ubuhamya bushinjura. Icyakora akirinda kwerekana icyo naba naravuze imbere y’urukiko n’icyo we anenga ubwo buhamya. Amagambo yavugiye muri iyo nama bayantondoreye uko yakabaye ndumirwa, ariko n’abayumvaga ngo ntibabuze kwibaza icyo ibyo bisobanura.
Ntibyaciriye aho kuko muri Kamena 2010 amakuru aturutse mu nzego z’iperereza zo mu Rwanda yangezeho ambwira ko Padiri Ubald amaze igihe akora uko ashoboye kwose ngo njye n’abandi bapadiri yikomye b’i Cyangugu, dushyirwe ku rutonde (hitlist) rw’abagomba kwicirwa mu mahanga.Ubwo ni nabwo namenye ko muri FPR hasigaye harimo ibice bibiri. Ngo hari igice cy’abantu bashaka amahoro, n’igice bita “pawa” (power) ngo kigizwe n’abumva ko Abanyarwanda bagomba gukomeza kwicwa kugeza igihe Nyagasani azahindukirira! Ngo icyo cya “power” ni cyo Ubald na murumuna we Reveriyani bagomba kuba bashyigikiye. Ugira ngo ndashyiramo amakabyankuru azambaze mubwire n’ibirenze ibyo!
B. Ingengabitekerezo ya jenoside
Icyaha cya jenoside kirazwi kandi giteganijwe mu mategeko mpuzamahanga. Ariko icyaha cyitwa “kugira ingengabitekerezo ya jenoside” nta handi kiba mu mategeko y’ibihugu byo kw’isi uretse mu Rwanda rwa nyuma y’1994! Cyateganijwe mu itegeko ryiswe “itegeko N°18/2008 ryo ku wa 23/07/2008 rihana icyaha cy’ingengabitekerezo ya jenoside”. Warisanga mu Igazeti ya Repubulika y’u Rwanda, Umwaka wa 47, n° 19 yo ku wa 01 Ukwakira 2008.
Ingingo ya 2 y’iryo tegeko itanga igisobanuro: “Ingengabitekerezo ya jenoside ni urusobe rw’ibitekerezo bigaragarira mu myifatire, imvugo, inyandiko n’ibindi bikorwa bigamije cyangwa bihamagarira abantu kurimbura abandi hashingiwe ku bwoko, inkomoko, ubwenegihugu, akarere, ibara ry’umubiri, isura, igitsina, ururimi, idini cyangwa ibitekerezo bya politiki, bikozwe mu gihe gisanzwe cyangwa mu gihe cy’intambara”.
Nk’uko bigaragarira buri wese, “kugira ingengabitekerezo ya jenoside” ni icyaha kidasobanutse neza, umuntu yashyira ku wo ashatse wese yaba umuzungu cyangwa umwirabura, yaba umuhutu umutwa cyangwa umututsi, kuko bigoye kwisobanura ko utagifite. Benshi bemeza ko Leta ya FPR yahimbye icyo cyaha kugira ngo yigizeyo, ihutaze, ifunge cyangwa yice abo ikeka ko batavuga rumwe nayo. Ngira ngo Abanyarwanda twese twamaze kwibonera neza uko Leta yacu igenza uwo yahamije icyo cyaha.
Iyo Padiri Ubald wihaye Imana yiyemeje kugishinja nkana bagenzi be b’Abihayimana nka we, bishaka kuvuga ko aba yamaze kubashyira mu rwego rw’“abagamije cyangwa abahamagarira kurimbura abandi”. Bitabaye ibyo byaterwa n’uko yaba abafata nk’abarwanya Leta iriho bityo akaba abasabira igihano kiremereye giteganywa n’ingingo ya 6 y’iryo tegeko :”Iyo ukoze icyaha cy’ingengabitekerezo ya jenoside ari umuyobozi mu nzego z’imirimo ya Leta, mu mitwe ya politiki, mu mirimo y’abikorera, cyangwa umuyobozi mu mirimo itagengwa na Leta, umuyobozi w’idini, cyangwa uwahoze ari umuyobozi muri izo nzego, ahanishwa igifungo kuva ku myaka cumi n’itanu (15) kugeza ku myaka makumyabiri n’itanu (25) n’ihazabu y’amafaranga y’u Rwanda kuva kuri miliyoni ebyiri (2.000.000) kugeza kuri miliyoni eshanu (5.000.000.)”!
Kandi ngira ngo twese tuzi ko iyo umuntu w’igikomerezwa nka Padiri Ubald yaguhagurukiye, biba byarangiye kuko tutayobewe uko inkiko z’iwacu zikora! Kwiregura ntibyoroshye.
None se koko ubu umuntu yabigenza ate, bagabo? Uko biri kose, iyo myitwarire ye yanteye gusubiza amaso inyuma, ndongera nitegereza Padiri Ubald, nsobanuza amateka ye, ibyo yavugaga, n’ibyo yakoraga, numva mbaye nk’usobanukiwe kurushaho.
Ubald we, n’ubwo umusizi yivugiye ngo “burya guceceka si ubucucu, ni ugucengerwa n’ibyo uzi ugacira mu nda ugatuza”, jye ndasanga no guceceka bigira aho bigarukira. Ubu nkaba nanjye niyemeje kugusubiza kugira ngo nkumenyeshe ikintu kimwe gusa: Ibuye ryagaragaye ntiriba ricyishe isuka, tuza tubane! Ese ubona wisararanga, abakristu n’abandi bapadiri b’i Cyangugu bakakwihorera, ukagira ngo ni uko bose ari ibigwari cyangwa se bakaba bagutinyira ko uri Nyirubutungane?
C. Dore uko tukuzi:
1. Padiri Ubald uri umwicanyi.
Iyo ugeze kubo wita abicanyi, usya utanzitse! Sinkubwiye ngo ubahunde ibisingizo, ariko ujye unibuka ko urubanza ari urw’Imana. Igihe ucyitwa umupadiri wa Kiliziya, ni nde wakugize umucamanza wa bagenzi bawe, Ubald we? Nyamara ariko ikibazo gikomeye si icyo. Nagerageje kwibaza ikigutera gukora ibyo ukora, nsanga ari rya rondakoko twamaganaga muri Sinodi! Yewe, ko ubanza nawe ryaragucengeye, rikaguhuma amaso y’umubiri n’ay’umutima. Na we ubwawe uzisuzume neza, uzasanga ari ryo rikuyobora n’ubwo ushobora kwishuka ngo uri mutaraga. Urashaka urugero: abicanyi ni bantu ki kuri wowe? Igisubizo cyawe turakizi, twacyumvise kenshi, tugifata mu mutwe: ni abishe Abatutsi muri 1994. Ni byo koko, abishe Abatutsi ni abicanyi kandi bakwiye kubiryozwa. Ariko n’uwishe umuzungu, umutwa cyangwa umuhutu aba yishe umuntu. Si umwicanyi se? Ndakwibutsa ko wowe ubwawe, padiri Ubald na Murumuna wawe w’umupolisi ari we Superintendent Reveriyani Rugwizangoga mufite ibiganza bijejeta amaraso! Muzabanze musobanurire ubutabera uko mwishe Sindayiheba Yohani taliki ya 2 Nzeri 1995. Reka nkwibutse uko byagenze: muri Mata 1995 wowe n’uwo murumuna wawe mwagiye ku matongo y’iwanyu. Muvuyeyo mugeze i Rwabidege, wowe Ubald wavuye mu modoka ujya gutuka abaturage bari bibereye mu kabari, ubashinja ko bishe umukecuru wanyu. Ni bwo Sindayiheba Yohani akubwiye atuje ko ibyabaye mu 1994 ari ishyano ryagwiririye igihugu cyose. Wowe na murumuna wawe mwahise muva hasi ngo avuze ko umukecuru wanyu ameze nk’abandi bose. Sibwo umufashe mu ijosi ugatangira kumuniga ushaka kumwica! Iyo umubikira mwari kumwe witwa Jean Marie wo kwa Uberiti atamukwamururaho, ntuba waramutsinze aho? Wagize ikimwaro cy’ibyo umaze gukora, ugenda warubiye. Bwarakeye mu gitondo, mugaruka gufata Sindayiheba Yohani, murumuna wawe yirirwa amufungiranye mu nzu i Kamembe, mutegereje ijoro ngo mujye kumwicira i Kigali. Muri uwo mugoroba, abantu barabakomereye, by’umwihariko umugabo w’umukada bitaga Asmani (Imana imuhe iruhuko ridashira) si we wamubakuye mu nzara agasubira iwe mu gicuku? Hanyuma se mwaramuretse aratuza? Taliki ya 2 nzeri 1995, ahagana mu masa mbiri z’umugoroba, ntimwitwikiriye akabwibwi mukagaruka iwe kumukinguza, mugahita mumurasa mukamutsinda aho? Mwibagiwe akantu kamwe gusa: uwububa abonwa n’uhagaze! Hari abaturage babateye imboni.
Abashumba baragwira ra! Ubald we, uri umushumba wica intama, ni ukuri kw’Imana! Nta wakekaga ko wagera aho! Ariko buriya Sindayiheba wamuhoye iki koko? Hari n’uwo wumvise ko hari icyo amushinja? Ni uko rero, n’iyo ubutabera bw’abantu butabikuryoza, Imana uvuga ko wihaye yo ntizabura kubikubaza. Iyo ikaba ari na yo mpamvu ituma ngira nti: Mbere yo kujijisha ngo urabwiriza abicanyi kwemera ibyaha, nawe ubwawe mwigisha, banza utinyuke ujye mu Kiliziya y’i Mwezi, ari ku cyumweru, abakristu bateranye. Aho kubacunaguza nk’uko wabimenyereye, ubatuka ngo ni abicanyi bose uko bangana, uzemere ukubite ibipfukamiro hasi, ubabwize ukuri ku byerekeye abantu bose wicishije hariya uvuka, n’abo washinje ibinyoma. Nibwo ahari uzaba utangiye gusengera mu kuri. Naho ubundi, abantu bose bamaze kumenya ko uri “Bangamwabo”, abaturage b’iwanyu barakubona bagahunga nk’ababonye Rubebe! Wowe ho ukikirigita, ugaseka ngo bose bazi ko wirukana amashitani.
2. Padiri Ubald ushinja inzirakarengane ibinyoma ugatoza n’abandi kubikora
Uribuka se amajoro wararaga ugenda, uva i Mushaka ujya hariya uvuka, ukikijwe n’imbunda n’abasirikari bakurindiye umutekano, ujya gutoza abaturage uko bagomba gushinja ibinyoma bagenzi babo? Harya jenoside yabaye uri muri kariya gace noneho ukaba warajyaga kubabwira amakuru uzi neza? Wiyibagije ko wari uri i Nyamasheke? Hanyuma se uriya mugabo witwa Sinzabakwira Straton, wari warigize Bourgmestre wa Karengera, woheje ngo ajye yirirwa ashinja ibinyoma abo wanga, ukamushukisha kuzamufunguza no kuzarihira abana be amashuri, ubona ko abantu babibonamo ubutungane? We se ko mukorana kandi ari umwicanyi uzwi na bose, ni we muntu ukwiye kwizerwa wabonye i Cyangugu? Cyangwa hari icyo mupfana! Koko ibisa birasabirana! Twese tuzi uko wamurindagije ngo ajye yirirwa afungisha inzirakarengane afatanije na Nyakwigendera depute Kanakuze Yudita. Ni nde wibagiwe ko iyo imodoka y’inshuti yawe Kanakuze Yudita yahingukaga mu karere, abantu bakwirwaga imishwaro, bakarara mu gihuru bihishahisha? Ibintu byarahindutse koko. Hambere aha, iyo umuntu yazamukaga mu ntera, yaharaniraga kuzamura akarere k’iwabo, mbese nk’uriya muminisitiri wagejeje amashanyarazi i Mwezi. Yari umugabo koko.
Hari ikindi cyerekana ko wowe Padiri Ubald, ufite ikibazo gikomeye. Iyaba ari jye wangaga gusa nari kugira ngo nijye nyirabayazana. Harya ngo abagize inama nkuru ya Paruwasi ya Mwezi murapfa iki? Hari ikindi ubahora kitari uko banze guha rugari ubwibone bwawe (la vaine gloire que tu aimes tant!)?
Inama nkuru ya paroisse ya Mwezi yateguraga ibirori by’itangwa ry’ubupadiri bwa ba Fratri Silivani Ayobamvuga na Gilibereti Komezusenge muri 2009. Muri iyo nama koko hari umuntu w’incuti yawe watanze igitekerezo ko, ubwo wujuje imyaka 25 uri umusaserdoti, Paruwasi yagukorera yubile, igahimbazwa muri ubwo bukwe bw’itangwa ry’ubusaserdoti. Abandi bamaze kuvuga icyo batekereza, hafatwa icyemezo cy’uko iminsi mikuru itavangwa, ahubwo biyemeza kuzagushakira undi mwanya ukwiye, nawe bakagukorera ibirori bya yubile! Ngo inkuru ikugereho ko utakiyerekanye mu itangwa ry’ubusaserdoti: yo!yo!yo!yo! Sibwo wishyize ku karubanda, ukisararanga, ukarimbura ibiti n’amabuye, ugatangira gutukanira mu isoko, ku manywa y’ihangu, ukemeza ko inama nkuru ya paruwasi ya Mwezi igizwe n’interahamwe gusa! Sibwo uhuruje ibyo bikomerezwa byawe, maze abantu bagakubitwa, abandi bagafungwa, abashoboye bagatorongera, padiri mukuru agahabuka, agata paruwasi!
Hari aho utageze uvuga ngo abapadiri bose babaye i Mwezi nta kindi bakoze uretse kwigisha ingengabitekerezo ngo ari na byo byateye abaturage b’ i Mwezi kwicana mu w’1994? Wowe se ko wigishije iyo “vanjiri yawe” i Nyamasheke, wahavuye ute? Bo ntabwo bicanye? Aho i Nyamasheke uvuga nanjye nahabaye nyuma yawe. Ishusho wahasize si iy’umupadiri ushyize Iyobokamana imbere, ahubwo ngo wari umupadiri wifitiye inyungu za politiki arengera, yewe n’ishyaka rya politiki warimo ntibararyibagirwa.Uribuka ko utashoboraga kuramutsa umuntu n’umwe mudahuje ishyaka? Harya Inspectrice w’amashuri witwa Nyirarukundo hari ikindi mwapfuye uretse kuba yaranze kuva mu ishyaka rye ngo aze mu ryawe?
Nuko rero ngo warashavuye cyane ko naba naragiye Arusha gutanga ubuhamya bushinjura imfungwa? Koko nagiyeyo nk’uko benshi bajyayo n’ubu. Ikindi rero, nubishaka uzajyeyo ubaze neza, jye navugiye ku mugaragaro, ntagombye kwihisha mu kabati nkawe n’incuti zawe kandi navuze ibyo niboneye n’amaso yanjye. Ubwo rero ngo inka zacitse amabere kuko ntabanje kuza kukureba ngo umpfunyikire ubuhamya njya gutanga Arusha! Iyo ni ya mikorere ya za gacaca ushimagiza? Ujye uyishoramo abandi, njye undeke. Mu bo woshya kubeshyera abandi sindimo. Njye niga amategeko, sindi nkawe utekereza ko abantu bagomba gucibwa imitwe nyuma y’imanza zishingiye ku mpuha gusa. Inkiko nyazo zigira uko zikora. Wowe rero ngo ureba ibyihishe mu mitima, ukaba uzi ukuri kose (ukwabayeho n’ukutarabayeho), uzajye imbere y’urukiko rw’Arusha umvuguruze. Kandi ibyavugiwe imbere y’umucamanza ntushobora kubivugururiza mu kabari. Fata indege ujye Arusha maze uvugishe ukuri, dore ko wibwira ko nta wundi wavuga ukuri uretse wowe wenyine. Imanza zose z’abantu zizabe ari wowe zeguriwe, mugani wa ya ndirimbo? Nyamara icyakubabaje si impamvu zo gushaka ukuri, ni inyungu za politike uba ushyize imbere.
3. Padiri Ubald uvanga amasaka n’amasakaramentu
Padiri Ubald, intama waragijwe ziri muri paruwasi ya Mushaka (dore ko ari na yo mvukamo) ntizikimenya ijwi ryawe. Uravuga bakikanga. Ngo iyo utangiye inyigisho ku cyumweru, hari abakwihisha munsi y’intebe! Ntibakimenya gutandukanya ijwi ryawe n’iry’Umuyobozi w’akarere cyangwa irya Afande. Nk’iyo ufungira abantu amasakaramentu ngo ni uko inkiko gacaca zabemeje icyaha, iryo kenurabushyo (pastorale) riba ari bwoko ki? Mu mategeko ya Kiliziya (Droit Canon), hari aho waba warabonye ko uwo Inkiko gacaca zishinje icyaha, Kiliziya imuhanisha gufungirwa amasakaramentu? Ko usa n’aho Bibiliya yawe itakiri iyo tuzi? Icyakora Abanyamushaka bo barumiwe pe! Ese ubwo uzi ko hari benshi waciye mu kiliziya kubera ko ngo utacyigisha ijambo ry’Imana, ahubwo ukaba wararisimbuje ibitekerezo bya FPR-pawa? Uzatinyuke ubwire Musenyeri wawe ko wasezeye ku bupadiri, ukaba usigaye warihitiyemo akazi ko kuba umupolisi n’umukangurambaga wa FPR-pawa, nibwo uzaba utagisengera mu kinyoma!
4. Padiri Ubald wigisha tewologiya y’amacakubiri
Umwihariko twese twari twarakurekeye ni uwo kuzenguruka igihugu usengera abarwayi ngo bagakira amashitani. N’ubwo Kiliziya itayobewe ko ubwo bubasha Yezu yabuyihaye, ariko ntijya yibagirwa ko hari n’ibigirwa-ngabire shitani yifashisha ngo igirire nabi roho za benshi. Mu buryo bwawe bwo gusengera abandi, hari byinshi bitera kwibaza. Dore nk’iyo wowe ubwawe wakoresheje ibiterane byo gusabira abarwayi, ntutinya guhagarara ku maguru yombi ngo wemeze ko hari umuntu ukize ibitega abanzi be bari baramutumye!!! Ubwo urumva icuraburindi uba uroshye mu mitwe y’abo banyantegenke bakwizeye? Uba ubemeje ko ibitega bibaho kandi ko hari abantu babituma abandi. Uwishuka ngo uramukijije iyo ageze mu rugo atyaza umuhoro agahita asanga wa muturanyi we bafitanye akantu ati “Imana yampishuriye ko ari wowe undoga ibitega”! Ubwo urugamba rukaba ruraremye. Ntaho uzi byabaye? Nyirabayazana w’ayo makimbirane hari undi utari wowe n’inyigisho zawe z’ubuyobe zikora ishyano?
Diyosezi zose zo mu Rwanda zari zikwiye kukwamagana, ukareka gukomeza kubeshya abantu no kubateranya. Kandi nabyo iyo umuntu abisesenguye neza, asanga atari impamvu z’Iyobokamana zigutera kwihambira kuri iriya baringa yo gukiza amashitani! Harimo inyungu za politiki zizwi nawe, abazi gushishoza bazabisuzume.
5. Padiri Ubald urikuza ukaniyemera
Ushimishwa no kuvuga hose ko uri intungane. Wivugira ubwawe ko usengera mu kuri, ko ukiri isugi, n’ibindi bigwi udahwema kwivuga. Bityo, nk’umufarizayi mwiza, ugahita wemeza ko udasa n’abandi, b’abasambanyi, b’ibisambo, b’abicanyi, bigisha ingengabitekerezo….
Nyamara Yezu ati “mujye mushishoza, abahanuzi beza muzababwirwa n’imbuto bera” (Mt 7,15-20). Paulo mutagatifu na we ataho ati “imbuto za Sekibi (ibikorwa by’umubiri) zirigaragaza:….kwangana, gukurura intonganya, ishyari, uburakari, kwikuza, amakimbirane, amacakubiri…” (Galati 5, 19-20).
None se Padiri Ubaldi, ko tubona wirirwa ushiha abandi bapadiri, ubashinja ibinyoma, ubiba amacakubiri mu bakristu ushinzwe n’abo utatumweho…aho izo mbuto wera ntizerekana neza ko umwanya wawe uri mu bahanuzi b’ibinyoma? Ntakubeshye, hari benshi batakirirwa babishidikanyaho.
Ifaranga umaze kurirunda, imodoka zawe ebyiri z’akataraboneka zirozwa zikabyagira mu gikari cya paruwasi Mushaka, mu gihe bagenzi bawe bajya mu butumwa n’amaguru, ntacyo bikubwiye. Uravuga rikijyana muri Diyosezi, urizimiza ukicyura, nta we ukubaza ibyo ukora. Abategetsi bakomeye n’abasirikari bakuru nibo musangira, warabifatiye, ingoma ikuri mu bitugu! Ahasigaye ugakandagira abatindi ntacyo wishisha kuko ntawe ukopfora ngo utamuhamagarira abamuraza mu munyururu. Ikiri impamo ni uko ukandagira isi igatigita, nawe si ukubigendera ukamena amabuye. Ahari wibagiwe ko ikuzo ry’iyi si ari iry’akanya gato. Reka nkwibutse agakuru uzi neza: mu bihe byashize, iyo bimikaga Papa mushya, bamwambikaga ya ngofero ya zahabu bita “tiare”, abakaridinari bakamuheka kubitugu, bakamutambagirana imbere y’imbaga y’abakristu berekana ko afite ububasha n’ikuzo by’ikirenga; hanyuma ariko bagakora n’ undi muhango uteye ukwawo : barundaga ubwoya bw’intama imbere ye bakabuha inkongi (maze uko umuriro usabira ugahita uzima) bakongeraho aka kajambo gateye amatsiko ngo “sic transit gloria mundi” ( Ng’uku uko ikuzo ry’iyi si riyoyoka bwangu”). Bumva, wumvise?
Umwanzuro
Padiri Ubald we, ng’uko uko tukuzi, ujye wifora imbere y’abana bato n’Abazungu. Guhera ubu, ujye uvuga ibyo wahagazeho ureke impuha. Nshyira hasi, ntacyo nagutwaye. Unkure mu mubare w’abo wagize akabaho ukanandagizaho ibirenge byawe .Yaba njye cyangwa bariya bapadiri bandi washyirishije kuri “hitlist”, uzagira icyo aba, haba ejo cyangwa ejobundi, impanga ye uzayibazwe! Tanga amahoro muri Cyangugu, induru yawe, n’ukwiyemera kwawe abantu barabihaze. Bakuvanye i Mushaka, abakristu bahumeka: imyaka irenga icumi yose ubamena amatwi, ubaca n’amafaranga ya buri munsi uboshye ikoro, ntibamenye n’irengero ryayo? Jye sinumva impamvu bagombye kukwihanganira igihe kingana gityo! Ntugire ngo ni ikindi bagucaga, mu bushishozi bwabo baribwiraga bati “uhagarikiwe n’ingwe aravoma”. Gusa ariko, umunsi ingwe yaba itagihari, Kamenyero ashobora kuvoma ibirohwa!
Padiri Thomas Nahimana
Bikorewe i Paris, taliki ya 10 Nyakanga 2010


text:
Home > Amakuru Yose > Urukundo
Basomyi ba Imirasire.com mbandikiye ngirango mbagishe inama kuko byandenze. Umugabo wanjye yasaze yasizoye ngo ntahe iwacu kuko ngica guca umuryango kubera kutabyara. Abantu bambwiye ko ariwe waba warabiteye kubera kujya muri
Sauna ariko nabuze aho muhera ngo mbimubwire mbigenze nte?
Bamwe mu bagore bavuga ko ubunini bw’igitsina gabo bugira uruhare mu gutuma bagira ibyishimo mu mibonano mpuzabitsina, abandi bakabibona ukundi, ariko ubushakashatsi bwinshi bwakozwe bugaragaza ko ingano y’igitsina n’umurego wacyo ukwiriye biri mu bifasha igitsinagore kuryoherwa.
Muri iyi minsi abashakanye bari gutandukana cyane (divorce) kubera ahanini baba barashakanye batumva neza icyo gushinga urugo aricyo no kutamenya neza impamvu n’amahame yo gushaka, ibi bigatuma abashakanye bashingira ku impamvu zitanoze bikabangamira umubano wabo wigihe kirekire ndetse bikazagira n’ingaruka kubazabakomokaho. Bikaba ariyo mpamvu kumenya neza impamvu ushaka gushinga
Ubu bushakashatsi bwagaragazaga ko Intara y’Iburasirazuba iza ku isonga mu kugira abangavu benshi batwaye inda kuko yari ifite 10,7%, Umujyi wa Kigali ukagira 10,2%, hagakurikiraho Uburengerazuba na 5,8%, Amajyepfo ni 5,6%, mu gihe Intara y’Amajyaruguru yo ifite 4,9%.
Umusomyi wacu yatwandikiye agira ati: “Basomyi b’ikinyamakuru IMIRASIRE mbandikiye ngirango mbagishe inama kuko byandenze. Umugabo wanjye yasaze yasizoye ngo ntahe iwacu kuko ngiye guca umuryango kubera kutabyara. Abantu bambwiye ko ariwe waba warabiteye kubera kujya muri Sauna ariko nabuze aho muhera ngo mbimubwire mbigenze nte?


text:
Ese muri iki gihe Uwiteka ntakwiye kuguhisha?, ibyo aduhisha ni byinshi.
Yanditswe na: Ubwanditsi2021-01-06 06:32:23
Uwiteka aduhisha byinshi, ariko mu ijambo rimwe aduhisha Satani. Mu nyigisho yabanje twavuze ko umuntu amaze gukora icyaha icyakurikiyeho ari ibyago n’ibibazo.
"Uba mu rwihisho rw’Isumbabyose, Azahama mu gicucu cy’Ishoborabyose. Ndabwira Uwiteka nti “Uri ubuhungiro bwanjye n’igihome kinkingira, Imana yanjye niringira.” Kuko ari we uzagukiza ikigoyi cy’umugoyi, na mugiga irimbura. Azakubundikiza amoya ye, Kandi uzajya uhungira munsi y’amababa ye, umurava we ni ingabo n’icyuma kigukingira. Igiteye ubwoba cya nijoro ntikizagutinyisha, Cyangwa umwambi ugenda ku manywa,Cyangwa mugiga igendera mu mwijima, Cyangwa kurimbura gutsemba ku manywa y’ihangu.
Abo dukirana nabo si ab’inyama n’amaraso, ni abatware, abafite ubushobozi n’abategeka iyi si y’umwijima n’imyuka mibi y’ahantu ho mu ijuru. Abefeso 6: 10-18
Imana ihora iduhisha ikadukiza umub, mwibuke ko no mu isengesho rya Data wa twese yaravuze ngo ‘ Nimusenga mujye muvuga ngo ntuduhane mu bitwoshya, ahubwo udukize umubi’, kuko iyo akuburiye mu busore cyangwa mu bukobwa azagutegera mu rushako, nakuburira mu rushako azagutegera mu bana. Nakuburira mu bukene azagutegera mu bukire, Uwiteka akwiye kukubera ubwihisho.
Yesu ntiyigeze adusezeranya ko tutazahura n’ibibazo
Yaravuze ngo ‘ Mu isi muri n’amakuba, ahubwo muhumure nanesheje isi’. Ubugingo bwawe bukwiye guhishwa, Imana ikabushyira mu bwihisho kuko ibiduhiga byo ntibizigera bivaho mu gihe Satani atarakurwaho, n’imigambi ye, n’ibyo azana, n’ibyago, n’iyi si nayo izakurwaho. Muri Kristo Yesu niho hakwiye kuba ubwihisho gusa.
Turwana n’isi, umubiri na Satani. Erega n’umubiri wawe nawo hari ubwo wifuza ibyo Bibiliya itemera: Ukifuza gusambana, ukikunda ukakubwira ko nta mpamvu yo kwiyiriza ubusa, nta mpamvu yo gusoma Bibiliya, umubiri ukazana ubunebwe ukagenda utandukana n’Imana buhoro buhoro. Uwiteka akwiye kukubera ubwihisho.
Pawulo yaravuze ngo ‘Ubugingo bwacu buhishanyijwe na Kristo mu Mana’. Ubuzima bwawe ukwiye kubwimura ukabuhisha muri Kristo Yesu, niho wahishwa ukaba wizeye umutekano. Birashoboka ko ufite icyubahiro, ubutunzi, ubwenge wize mu ishuri, ibyo byose ni byiza pe!, ariko ukwiye guhisha ubuzima bwawe muri Kristo Yesu.
Birashoboka ko usomye iyi nyigisho utarakira Yesu Kristo nk’Umwami n’Umukiza w’ubugingo bwawe, nakugira inama yo gushyira ubugingo bwawe muri Kristo Yesu niho hari umutekano wizewe. Nicyo kemezo kiza wafata ukazarinda upfa uticuza, impano nziza waha Imana ni ukuyiha umutima wawe.
Birashoboka ko nawe ukijijwe ariko hari ibindi bintu wiringira: Imbaraga, amafaranga, umuryango, abakomeye muziranye, diporome yawe, umutungo wawe n’inindi. Ibyo bintu byose ni byiza ariko ntibyakubera ubwihisho ku munsi w’ibyago. Muri Kristo Yesu niho amarembo y’ikuzimu atagera, Yesu niwe watsinze Satani niwe ukwiye gushyiramo ibyiringiro.


text:
Burera: Ibitaro bya Butaro byashyikirijwe imbangukiragutabara nshya izabifasha kunoza serivisi
Ubuyobozi bw’Akarere ka Burera, ku wa Gatanu tariki 9 Nyakanga 2021, bwashyikirije ibitaro bya Butaro imbangukiragutabara nshya, izunganira abaturage mu kubagabanyiriza imvune baterwaga n’urugendo rurerure bajyaga bakora bajya gushaka serivisi z’ubuvuzi.
Ni imbangukiragutabara ifite agaciro ka Miliyoni 60 z’Amafaranga y’u Rwanda, ibyo bitaro byashyikirijwe na Manirafasha Jean de la Paix, Umuyobozi w’Akarere ka Burera wungirije ushinzwe imibereho myiza y’Abaturage wari uhagarariye Akarere muri icyo gikorwa.
Aganira na Kigali Today, Manirafasha yatangaje ko uko ibikorwa remezo by’inyubako z’ibigo nderabuzima, ibitaro na za Poste de santé bigenda byiyongera, ari na ko hakomeza kongerwa ibikorwa remezo by’imodoka zabugenewe zifasha abakenera serivisi z’ubuvuzi kugera aho zitangirwa mu buryo buboroheye.
Yagize ati “Duteganya ko mu rugendo turimo rwo kongera amavuriro ari na ko hazongerwa imbangukiragutabara zifasha abarwayi kugera kwa muganga mu buryo bwihuse, ku buryo tuzagera ku ntego yo kuba mu gihe kizaza, nibura ibigo nderabuzima bibiri, bizaba biri ku rwego rwo gusaranganya imbangukiragutabara imwe. Ni urugendo rurerure tugikomeje gukora mu mikoro macye Akarere kaba gafite, ariko tunashimira Leta yacu ko idahwema kudutera inkunga ituma tuzabigeraho”.
Mu Karere ka Burera habarizwa ibitaro bya Butaro, byiyongeraho ibigo nderabuzima 19, Amavuriro aciriritse 57 n’andi atatu ari ku rwego ruri hafi kwegereza urw’ibigo nderabuzima. Yose yifashisha imbangukiragutabara eshanu zonyine.
Kuba hiyongereyeho iyo nshya, hari byinshi izakemura nk’uko Manirafasha akomeza abivuga.
Ati “Byatinzaga serivisi bitewe n’urugendo rw’amaguru kandi rurerure abarwayi bakoraga bajya kwivuza. By’umwihariko ku babyeyi bajya kubyara cyangwa bashaka izindi serivisi, byasabaga izindi mbaraga zirenze izisanzweho. Iyi mbangukiragutabara ije korohereza abarwayi kugera kwa muganga kuko n’ubwo ibi bitaro hari izo byari bisanganwe, ntizari zihagije ari na cyo cyatumye nk’Akarere twiyemeza ko mu mihigo ya buri mwaka twajya tubigenera imbangukiragutabara nibura imwe”.
Iyo mbangukiragutabara yatanzwe n’ibyangombwa byayo, ikozwe ku buryo harimo n’ibikoresho byose nkenerwa byo kwita ku murwayi mu gihe ayirimo ajyanywe kwa muganga, ikaba yashyikirijwe umuyobozi w’Ibitaro bya Butaro, Maj. Dr Kayitare Emmanuel.
Abaturage basabwa kuyibyaza umusaruro ari na ko bitabira serivisi z’ubwisungane mu kwivuza kuko bibafasha guhabwa ubuvuzi n’ubutabazi bw’ibanze mu gihe cyose barwaye kandi bitabagoye.


text:
Inkiko Gacaca ntizikwiye guhagarika imirimo yazo zitaracira imanza abasilikari ba FPR batsembatsembye Abanyarwanda !
I.Gucira Abahutu bonyine imanza nibwo bwiyunge bw’Abanyarwanda FPR yari yaratwijeje ?
Kuri uyu wa mbere, nibwo Inkiko Gacaca zasoje imirimo yazo ku mugaragaro mu gihugu cyose ! Ariko kuva Intekonshingamatekegoko itaratora itegeko rigena uko imanza za jenoside zizavuka nyuma zizakomeza dufite impungenge ko Inkiko Gacaca zizakomeza imirimo yazo mu ibanga kugira ngo zikomeze zizutaguze Abahutu bafite imitungo yo kwigura !
Muri make uyu munsi byagaragaye ko Inkiko gacaca zaciriye imanza Abahutu basaga miliyoni ebyiri ! Turavuga Abahutu kuko nta Mututsi n’umwe wigeze acirwa urubanza n’Inkiko gacaca ! Mbese Inkiko Gacaca zari URUKIKO FPR yashyiriweho UBWOKO bw’ABATSINZWE (Tribunal des vaincus) ni ukuvuga ABAHUTU !
Dore imibare ikwiye kuzahora yibukwa nk’uko yatanzwe n’Uwari ashinzwe urwego rw’igihugu rw’Inkiko gacaca :
*Imanza zaciwe n’Inkiko Gacaca : 1, 951,388 : Miliyoni imwe n’ibihumbi magana acyenda mirongo itanu na kimwe na magana atatu na mirongo inani n’umunani !mu gihe cy’imyaka umunani.
*Abahuhu Gacaca yahamiwe icyaha cya jenoside: 65% ni ukuvuga:
1 216 840
*Abasilikari ba FPR bahamijwe icyaha cyo gutsembatsemba Abanyarwanda nk’uko itegeko ryabiteganyaga : 0
None se tuvuge ko Ubwiyunge bwashakwaga bubonetse kubera ko Abahutu bonyine baciriwe urubanza ? Niba ariko biri reka noneho tubivuge tubyeruye: Inkiko Gacaca zari igikoresho gishinzwe gufasha FPR kurimbura Abahutu izuba riva. Byagezweho.Abo Inkiko gacaca zakozeho nibo bonyine bazi icyo batakaje!
Kuri Mukantaganzwa Domitilla: mission accomplie! Félicitations. Ukwiye kugororerwa umwanya muri SENA kuko ucyuye neza ikivi, ukaba ashoje umurimo wari warashinzwe wo kuba UMUBOJOZI (LE BOUCHER) w’Abahutu. Amateka azasigarana izina ryawe .
Abarenganyijwe n’Inkiko gacaca namwe mwihangane, ibihe bihora bisimburana iteka, hari byinshi bizasubirwamo, igihe nikigera.
II. Dore uko ubutegetsi bwa FPR bukina Abahutu ku mubyimba, ngo nibafata mu mutwe iyi gatigisimu y’akaga bahuye nako!
Source : Igihe.com :
Kuri uyu wa mbere tariki ya 18 Kamena 2012, nibwo Inkiko Gacaca zisozwa hose mu gihugu. Mu gihe zimaze zikora zageze kuri byinshi, hacibwa n’imanza zisaga miliyoni ebyiri.
Inkomoko y’Inkiko Gacaca
Inkiko gacaca zifite imizi mu mateka y’u Rwanda, aho mu bihe bishyize kera abakurambere bahurizaga mu gacaca, abafite ibibazo bakabacira imanza ariko ahanini hagamijwe kubunga.
Jenoside yabaye mu Rwanda yeteje ibibazo byinshi cyane, harimo n’iby’ubutabera, dore ko imanza zagombaga gucibwa zari gufata imyaka isaga 110 iyo zicibwa n’inkiko zisanzwe.
Nyuma yo kubona ikibazo cyari mu rwego rw’ubutabera aho imyaka itanu nyuma ya Jenoside hari hamaze gucibwa imanza 6000 mu gihe izindi 120.000 zari zitaracibwa, hatekerejwe uburyo bw’Inkiko Gacaca.
Inkiko Gacaca zashyizweho n’itegeko ngenga n° 40/2000 ryo ku wa 26/01/2001 risimburwa n’itegeko ngenga nº 16/2004 ryo ku wa 19/06/2004 zigamije gufasha kumenya ukuri kubyabaye muri Jenoside yakorewe Abatutsi, kwihutisha imanza z’abakurikiranyweho ibyaha bya Jenoside n’ibindi byaha byibasiye inyoko muntu, guca umuco wo kudahana, gufasha Abanyarwanda kugera k’ubumwe n ’ ubwiyunge hakoreshejwe ubutabera bwunga no kugaragaza ubushobozi bw’Abanyarwanda bwo mu kwicyemurira bibazo. Icyo gihe Inkiko Gacaca zagizwe rimwe mu mashami yari agize Urukiko rw’Ikirenga.
Inkiko Gacaca zari zigamije :
Gushaka ukuri ku byabaye mu gihe cya Jenoside yakorewe Abatutsi, Kwihutisha imanza z’abakurikiranweho icyaha cya Jenoside n’ibindi byaha byibasiye inyokomuntu, Guhana abagize uruhare muri Jenoside, Kunoza inzira yo guca umuco wo kudahana no gushimangira ubumwe bw’Abanyarwanda.
Ni muri uwo murongo wo kunga no kubanisha neza Abanyarwanda, Itegeko Ngenga rishyiraho Inkiko Gacaca kimwe n’Itegeko Ngenga n° 08/96 ryo ku wa 30/08/1996 ryagenaga ikurikirana ry’ibyaha bya Jenoside rishyira abakurikiranwe mu nzego, hakurikijwe uruhare rwa buri muntu, maze rikagena ibihano biciriritse ku bagizwe ibikoresho n’ubutegetsi bubi bwariho icyo gihe, bihannye bakemera icyaha bakanagisabira imbabazi.
Mu gihe twizihiza isabukuru y’imyaka 10 Inkiko Gacaca zimaze zishyizweho, imirimo y’Inkiko Gacaca yabaye myinshi igihe yatangiye guca imanza ku itariki ya 10 Werurwe 2005. Guhera ubwo, inkiko Gacaca zaciye imanza zigera kuri 2.000.000.
Ni ngombwa kwibutsa ko imirimo yakozwe n’inkiko Gacaca tuyikesha ubwitange bw’Abanyarwanda muri rusange, Inyangamugayo zigera ku 16.442 zikwiye gushimwa by’umwihariko kubera imirimo itoroshye zakoze.
Ibyagezweho n’inkiko gacaca
Mu myaka isaga gato icumi ishize izi nkiko zikora, haciwe imanza zisaga miliyoni ebyiri.
Umunyamabanaga Nshingabikorwa w’Inkiko Gacaca, Madamu Mukantaganzwa Domitila yavuze ko inkiko gacaca zishojwe inkiko zose zararangije kuburanisha amadosiye yose y’imanza zari zifite. Bamwe bahanishijwe gufungwa, abandi bahanishwa imirimo ifitiye igihugu akamaro, hari n’abagizwe abera.
Mukantaganzwa avuga ko kuba mu myaka icumi imanza zose zagaragajwe n’abaturage bitavuga ko ibibazo byose byarangiye, ari nayo mpamvu imanza zindi zizabaho zizaburanishwa mu nkiko zisanzwe.
Zimwe mu mbogamizi zatangajwe harimo ingengabitekerezo ya jenoside, kuba zimwe mu nyangamugayo zaburanishaga mu nkiko gacaca zaragaragaweho kugira uruhare muri Jenoside, kutavugisha ukuri kwa bamwe mu batangabuhamya, no guterwa ubwoba kw’abatangabuhamya hamwe na hamwe, hakaba na hake hanuganugwaga ruswa.
Ibibazo n’ibisubizo ku nkiko gacaca
1. Inkiko Gacaca zatangiye gukora ryari ?
Imirimo y’icyiciro cy’igerageza cy’Inkiko Gacaca yatangiye ku itariki ya 18 Kamena 2002 mu Mirenge 12 mu Ntara zose n’Umujyi wa Kigali.
2. Inkinko Gacaca zari zingahe ?
12,103
3. Inkiko Gacaca zari zifite inyangamugayo zingahe ?
16,442
4. Ni uwuhe mubare w’abantu bashinjwe n’inkiko Gacaca ?
Inkiko Gacaca zarimo ibyiciro bitatu bigizwe n’icyiciro cyarimo abateguye Jenoside, abasambanyije abantu ku gahato n’abakoze iyica rubozo, aba bakaba ari bari bagize icyiciro cya mbere kigizwe na 11,5%.
Icyiciro cya kabiri cyari kigizwe n’abakoze ubwicanyi cyangwa ibindi byaha byateye urupfu rw’abantu, iki cyiciro kikaba cyari kigizwe na 61,6%. Icyiciro cya gatatu cyari kigizwe n’abaregwa ibyaha byerekeye imitungo, bakaba bari bagize icyiciro cya 26,9%.
5. Kuki bavuga ko Gacaca ishingiye ku muco Nyarwanda ?
Gacaca ishingiye ku muco Nyarwanda kuko kuva na kera Abanyarwanda bayifashishaga mu gukemura ibibazo n’amakimbirane hagamijwe kubaka no kubanisha neza umuryango nyarwanda.
6. Kuki Gacaca zifashishijwe kandi hari inkiko zisanzwe ?
Mbere yo guhitamo Inkiko Gacaca, Abanyarwanda bageregeje guhangana n’ikibazo cy’imanza za Jenoside hakoreshejwe inkiko zisanzwe ariko biza kugaragara ko izi nkiko zitari gukemura iki kibazo n’iyo biza kuba mu gihe cy’imyaka irenga ijana. Kugira ngo habeho ubutabera rero, hagombaga kwitabazwa uburyo budasanzwe aribwo inkiko Gacaca.
7. Gacaca yaburanishije imanza zingahe ?
Gacaca yaburanishije imanza zigera kuri 1,951,388 mu gihe cy’imyaka umunani.
8. Gacaca nirangiza imirimo yayo muri Kamena 2012, ni izihe ngamba zashyizweho zo kurangiza imanza zitarangiye ?
Muri Kamena, Inteko Ishinga Amategeko izatora itegeko rirangiza Gacaca. Ibyaha bya Jenoside ntibisaza, ni kubw’iyo mpamvu imanza zitarangiye zizajya mu nkiko zisanzwe.
9. Kuki Inkiko Gacaca zirangije imirimo ubu ?
Inkiko Gacaca zashyizweho kubw’impamvu yihariye ariyo guca imanza za Jenoside no kwunga Abanyarwanda . Ubwo rero imanza hafi ya zose zaburanishijwe, nta mpamvu yo ku kugumishaho urwo rwego.
10. Umubare w’abahamwe n’ibyaha mu iburanisha rya Gacaca ungana ute ?
Abantu bahamwe n’ibyaha muri Gacaca ku rwego rwa 65%
11. Kuki abaregwaga batemererwaga kugira ababunganira ?
Mu mategeko ya Gacaca nta ngingo n’imwe yabuzaga abantu kugira abunganizi. Mu manza zimwe na zimwe hagaragaye abunganizi.
12. Ni iki kigaragaza ko Gacaca yageze ku nshingano yayo yo kunga Abanyarwanda ?
Inkiko Gacaca zashyizweho nk’urwego rwo gutuma Abanyarwanda baganira ku bibazo byasizwe na Jenoside. Ibi biganiro byatumye habaho kumenya ukuri ku byabaye cyane cyane mu gihe cyo gukusanya amakuru. Ibi ni bimwe mu byatumye inkiko Gacaca zigera kuri imwe mu nshingano zayo ikomeye ariyo kwunga Abanyarwanda.
13. Ni izihe nzitizi Gacaca yahuye nazo ?
Zimwe mu nzitizi Gacaca yahuye nazo ni abavugaga ko itakoraga mu buryo busanzwe inkiko zikoramo. Abandi bakavuga ko ubwo ari uburyo bushya bushyizweho, byashoboraga gutuma zitagera ku nshingano zazo. Izindi nzitizi zagaragaye ni izerekeye amikoro n’ubumenyi bw’inyangamugayo kandi ibi bibazo bikaba byaragiye bikemuka buhoro buhoro.
14. Abanyarwanda babona bate Inkiko Gacaca ?
Abanyarwanda benshi babona inkiko Gacaca nk’imwe mu nkingi z’ubumwe, ubwiyunge n’iterambere ry’Abanyarwanda.
15. Gacaca yakoresheje amafaranga angahe ?
Gacaca yakoresheje amafaranga agera kuri miliyari 29 z’amanyarwanda.
16. Icyo Perezida Kagame yavuze ku Nkiko Gacaca
“Tuzi agaciro n’umumaro by’inkiko gacaca. Ibyo izi nkiko zagezeho birenze ibyo buri wese yatekereza. Inkiko Gacaca zafashije mu gutanga ubutabera no kunga Abanyarwanda. Izi nkiko ni igihamya cy’ubushobozi twifitemo bwo kwikemurira ibibazo bamwe bakeka ko bidashoboka.”
Inkuru ya Ntwari John Williams
Hifashishijwe : urubuga rw’Inkiko Gacaca
Mukundane!!! (mercredi, 20 juin 2012 07:19)
Comme les disciples s’étaient rassemblés autour de Jésus, sur la montagne, il leur disait : » Vous avez appris qu’il a été dit : Tu aimeras ton prochain et tu haïras ton ennemi.
Eh bien moi, je vous dis : Aimez vos ennemis, et priez pour ceux qui vous persécutent,
afin d’être vraiment les fils de votre Père qui est dans les cieux ; car il fait lever son soleil sur les méchants et sur les bons, et tomber la pluie sur les justes et sur les injustes.
Si vous aimez ceux qui vous aiment, quelle récompense aurez-vous ? Les publicains eux-mêmes n’en font-ils pas autant ?
Et si vous ne saluez que vos frères, que faites-vous d’extraordinaire ? Les païens eux-mêmes n’en font-ils pas autant ?
Vous donc, soyez parfaits comme votre Père céleste est parfait.
Abatutsi ni nk’igikeri cyashatse kuba inzovu ! (mercredi, 20 juin 2012 06:51)


text:
Busingye yiyamye abahesha b’inkiko bariganya abaturage
Yanditswe na TWAGIRA WILSON
Minisitiri w’Ubutabera (MINIJUST) akaba n’Intumwa nkuru ya Leta Busingye Johnston yihanangirije abahesha b’inkiko b’umwuga kugeza ubu bakirangwa n’umuco wo kuriganya no kurigisa iby’abaturage bashinzwe kurangiriza imanza, kandi ari bo bakabaye babafasha kubona ubutabera bifuza.
Ibyo Minisitiri Busingye Johnston yabivugiye i Kigali kuri uyu wa Gatatu tariki 17 Mutarama 2018, mu nama y’umunsi umwe yateguwe na Minisiteri y’Ubutabera, ikaba yarahuje Abahesha b’inkiko b’umwuga bose bo mu gihugu n’izindi nzego zigira aho zihurira n’irangizwa ry’imanza n’ibyemezo by’inkiko ari zo Minisiteri y’Ubutegetsi bw’Igihugu, Urukiko rw’Ikirenga, Ikigo k’igihugu k’imicungire y’ubutaka na Polisi y’Igihugu mu rwego rwo kurebera hamwe imikorere n’imikoranire ya Minisiteri y’Ubutabera, Urugaga rw’abahesha b’inkiko b’umwuga n’izindi nzego zigira uruhare mu irangizwa ry’imanza, ibyemezo by’inkiko n’izindi nyandikompesha.
Mu kiganiro ku mikorere y’abahesha b’inkiko b’umwuga, Minisitiri w’Ubutabera yasabye abahesha b’inkiko bagifite imikorere idahesha umwuga wabo isura nziza kubireka, aboneraho kubibutsa ko MINIJUST itazongera kwakira indahiro y’abahesha b’inkiko bashya batamenyekana mbere yuko bajya mu kazi, ahubwo ko MINIJUST igiye gusaba ko abahesha b’inkiko nk’abo bitegura kurahira urutonde rwabo ruzajya ruzanwa n’ubuyobozi bw’urugaga.
Akomeza agira ati “Nk’ubu dushingiye kuri za raporo zitugeraho, hari bamwe mu bahesha b’inkiko bishora mu bikorwa binyuranyije n’amategeko nyuma y’umunsi umwe bamaze kurahira gukorera abaturage, hari amwe mu makosa akemangwa ku bahesha b’inkiko nko kurangiza imanza ntibatange amafaranga, cyangwa bagatanga igice cyayo, kutubahiriza amasezerano mwagiranye n’uwo urangiriza urubanza ahubwo umuhesha agahitamo kuyobya uburari akoresha simukadi nyinshi ahindura nimero, abasaba avansi ntibayisubize, abakoreshwa nk’abakomisiyoneri batesha agaciro umutungo w’umuturage n’ibindi. Abagikora batyo barasabwa kwisubiraho cyangwa basezere mu kazi kuko mukwiye kuba ikimenyetso cy’ubutabera, rero mukwiye kudatatira igihango mwagiranye na Leta.’’
Perezida w’Urugaga rw’abahesha b’inkiko Vedaste Habimana ashima Minisiteri y’Ubutabera yahisemo kubagirira ikizere, avuga ko bazashyira mu bikorwa inama bagiriwe.


text:
Gamaliel akunze guhorana ibyifuzo byo kunguka ubumenyi. Ni umuntu ugira ibitekerezo akanamenya kubigenzura, kandi yigira ku kintu cyose anyuzemo mu buzima.
Ni umuhungu ukunze gukora ubushakashatsi kandi akishimira ibijyanye na siyansi. Ni umuntu ukunze kuba acecetse cyane, utisanzura mu bandi kandi wizigama ndetse akagorwa no kuganira n’abandi no kubizera.
Ikintu cyose bisaba kumwumvisha cyane no kumusobanurira mu buryo bwihariye kugira ngo abe yafata umwanzuro wo kugikora.
Intumbero ye ishobora gutuma aba umukire kuko afite ubushobozi buhambaye bwo gushishoza kandi ashyira mu gaciro. Akorera kuri gahunda kandi ashobora gutuma ibintu byari bigoye byoroha.
Imyuga akunda gukora ni ubwarimu, ibijyanye na siyansi, ubwubatsi, gucuruza restaurant ndetse n’ibijyanye n’ubutabire.


text:
Kabazayire afite imyaka 76 y’amavuko, atuye muri Canada mu Mujyi wa Vancouver kuva mu mwaka wa 1992. Mu myaka yose amaze atuye muri Canada ngo yari ataragaruka i Kigali.
Kayirebwa yakoreye igitaramo kuri Hôtel des Milles Collines mu ijoro ryo ku Cyumweru tariki ya 27 Werurwe 2016 mu Mujyi wa Kigali. Cyitabiriwe n’abakunzi b’umuziki mu ngeri ziganjemo abakuze n’abasheshe akanguhe.
Kabazayire, ni umwe mu b’imvi z’uruyenzi witabiriye iki gitaramo. Ubwo cyari kigeze ahasatira umusozo, Kabazayire yiyunze ku babyinaga indirimbo za Kayirebwa, asoza ahobera uyu muhanzi ndetse asaba ijambo ngo amuvuge ibigwi.
Mu byo Kabazayire yavuze yibukije Kayirebwa ko nta heza azatura hazaruta u Rwanda ndetse ngo bizatera benshi ishema kumubona atuye mu gihugu cye.
Yagize ati “Ni ukuri ufite inganzo, uri umuhanga […] Ndakwinginze ngwino na we uture i Kigali, uzagaruke ube hano. Hari abasaza beza, hari ubuyobozi bwiza, ibintu byose biri ku murongo. Ndabigusabye kandi uzabyubahirize.”
Kayirebwa yamusubije mu magambo make ati “Nuko, uratuvugiye twese. Urakoze!”
Uyu mukecuru yabwiye IGIHE ko impamvu nyamukuru yatumye asaba Kayirebwa kugaruka mu Rwanda, ngo ni uko amubonamo icyitegererezo kuri benshi ndetse ngo kuba atuye ishyanga hari abashobora kuba babibonamo ikimenyetso cy’uko aho avuka hadatekanye.
Ati “Nonese abamubonayo bakeka ko mu Rwanda bimeze bite? Ni umuhanzi ukomeye, abato baramushaka ngo abigishe ubuhanzi. Namusabye ko ava iriya akaza gutura i Kigali, bizanezeza benshi.”
Arongera ati “Nakunze Cécile cya gihe urugamba rushyushye Inkotanyi zije kubohora u Rwanda. Icyo gihe yaririmbye ngo ‘Mbafatiye iry’uburyo’, byaduhaye icyizere. Ni umuhanzi w’u Rwanda, ni umuhanga njye mufata nk’igitangaza.”
Kabazayire ngo amaze imyaka 24 hanze y’igihugu, yaje mu Rwanda kugira ngo yifatanye n’Abanyarwanda muri Mata 2016 ubwo Isi izaba yibuka Abatutsi bazize Jenoside.


text:
IBYAKOZWE N’INTUMWA
IGICE CYA 35 - AGAKIZA KU BAYAHUDI.
(Iki gice gishingiye ku Rwandiko rwandikiwe Ab any aroma)
Nyuma yo gutinda cyane kudatewe n’ubushake bwe, amaherezo Pawulo yaje kugera i Korinto; ahantu kera yari yarakoreye umurimo umugoye, kandi igihe kimwe akaba yari yarahitayeho cyane. Yabonye ko benshi mu bizera ba mbere bamukundaga nk’umuntu wa mbere wari warabazaniye umucyo w’ubutumwa bwiza. Igihe yaramutsaga aba bigishwa kandi akabona ubunyangamugayo n’umwete byabo; yashimishijwe n’uko umurimo yari yarakoreye i Korinto utari warabaye imfabusa. INI 230.1
Abizera b’i Korinto, bari barigeze guta umurongo w’umuhamagaro wabo muri Kristo, noneho bari bariyongereye imbaraga z’imico ya Gikristo. Amagambo yabo n’ibikorwa byabo byagaragazaga imbaraga ihindura y’ubuntu bw’Imana kandi icyo gihe noneho bari barahindutse imbaraga ikomeye ihagarariye icyiza muri uwo mujyi wari icyicaro cy’ubupagani n’ubupfumu. Muri bagenzi be yakundaga no muri aba bari barahindutse b’abizerwa; niho Pawulo wari unaniwe kandi ahagaritse umutima yaboneye ikiruhuko. INI 230.2
Mu gihe yari i Korinto, Pawulo yabonye umwanya wo gushaka ahantu hashya kandi hagutse ho gukorera umurimo. Urugendo yagombaga gukora ajya i Roma rwagize umwanya ukomeye mu bitekerezo bye. Kubona kwizera kwa Gikristo gushora imizi mu mujyi ukomeye nk’uwo wari icyamamare muri icyo gihe, byari bimwe ku byiringiro n’imigambi ikomeye yahozaga ku mutima. Itorero ryari ryaramaze guhangwa i Roma; kandi Pawulo yifuzaga gufatanya n’abizera baho mu murimo wagombaga gukorwa muri Italiya no mu bindi bihugu. Kugira ngo ategurire inzira imirimo yari azakorera muri aba bavandimwe be mu kwizera kandi n’abenshi muri bo yari atabazi, yaboherereje urwandiko rubamenyesha umugambi we wo gusura Roma ndetse n’ibyiringiro yari afite byo kuzamura ibendera ry’umusaraba muri Esipanye. INI 230.3
Mu rwandiko yandikiye Abanyaroma, Pawulo agaragaza amahame akomeye y’ubutumwa bwiza. Yaberetse uruhande ahagazemo ku bijyanye n’ibibazo byabuzaga amahwemo amatorero y’Abayahudi n’abatari Abayahudi; maze abereka ko ibyiringiro n’amasezerano byari byaragenewe Abayahudi byaje guhabwa n’abatari Abayahudi. INI 230.4
Mu buryo bwumvikana cyane kandi bwuzuye imbaraga, intumwa Pawulo yabagejejeho inyigisho zo kugirwa intungane binyuze mu kwizera Kristo. Yizeraga ko ayandi matorero azafashwa n’izo nyigisho yoherereje Abakristo b’i Roma. Mbega ukuntu atashoboraga kubona neza impinduka zikomeye zizaterwa n’amagambo ye! Mu bihe byose ukuri gukomeye ko kugirwa intungane kubwo kwizera kwagiye guhagarara nk’umucyo uri mu mpinga y’umusozi kugira ngo uyobore mu nzira y’ubugingo abanyabyaha bihana. Uyu mucyo ni wo wirikanye umwijima wari mu bitekerezo bya Maritini Luteri maze umuhishurira imbaraga y’amaraso ya Kristo yo kweza icyaha. Uyu mucyo wayoboye imbaga y’abantu bari baremerewe n’ibyaha ubaganisha ku isoko nyakuri y’imbabazi n’amahoro. Buri Mukristo wese akwiye gushima Imana kubera urwandiko rwandikiwe Itorero ry’i Roma. INI 230.5
Muri uru rwandiko, Pawulo yisanzuye avuga ubutumwa bwari bumuremereye yari afitiye Abayahudi. Kuva yahinduka, yari yarifuje gufasha abavandimwe be mu kwizera b’Abayahudi kugira ngo basobanukirwe neza n’ubutumwa bwiza. Yaravuze ati: “Ibyo umutima wanjye wifuza, n’ibyo nsabira Abisirayeli ku Mana, ni ukugira ngo bakizwe.” Abaroma 10:1. INI 231.1
Ntabwo icyifuzo Pawulo yari afite cyari icyifuzo gisanzwe. Yahoraga asaba Imana ngo igire icyo ikorera Abisirayeli bari baranze kwemera Yesu w’i Nazareti nka Mesiya wasezeranwe. Yahamirije abizera b’i Roma ati: “Ndavuga ukuri muri Kristo, simbeshya, kuko umutima wanjye uhamanya nanjye mu Mwuka Wera, yuko mfite agahinda kenshi n’umubabaro udatuza mu mutima wanjye. Ndetse nakwiyifuriza kuvumwa no gutandukanywa na Kristo ku bwa bene wacu, ari bo b’umuryango wanjye ku mubiri; kuko ari Abisirayeli, umugabane wabo ukaba uwo guhinduka abana b’Imana, no guhabwa icyubahiro, n’amasezerano, n’amategeko, n’imihango yo gukorera Imana; ni bo bakomotse kuri ba sogokuruza ndetse ni bo Kristo yakomotseho ku mubiri; niwe utegeka byose, ni nawe Mana ishimwe iteka ryose. ” Abaroma 9:1-5. INI 231.2
Abisirayeri bari abantu batoranyijwe n’Imana kugira ngo ibakoreshe maze ihe umugisha inyokomuntu yose. Imana yari yaratoranyije abahanuzi benshi muri bo. Aba bahanuzi bari baravuze ukuza k’Umucunguzi wari kuzangwa kandi akicwa n’abari bakwiye kumumenya mbere nk’Uwasezeranwe. INI 231.3
Umuhanuzi Yesaya, yitegereje mu binyejana byashize kandi ahamya uko abahanuzi bagiye bangwa maze amaherezo Umwana w’Imana nawe akangwa. Yesaya yanahumekewemo kugira ngo yandike ibyerekeye kwemera Umucunguzi kw’abatari barigeze na rimwe babarirwa mu bana ba Isirayeli. Pawulo yifashishije ubu buhanuzi aravuga ati: “Kandi Yesaya ashira amanga cyane, aravuga ati, “Nabonywe n’abatanshatse, neretswe abatambaririje.” Ariko ku Bisirayeli aravuga ati, “Ubwoko butumva kandi butongana nabutegeraga amaboko umunsi ukira.” Abaroma 10:20, 21. INI 231.4
Nubwo Isirayeli yanze Umwana wayo, Imana yo ntiyigeze ibanga. Umva uko Pawulo akomeza avuga kuri iyi ngingo: “Nuko ndabaza nti ‘Mbese Imana yaciye ubwoko bwayo?’ Reka da! Kuko nanjye ndi Umwisirayeli wo mu rubyaro rwa Aburahamu, wo mu muryango wa Benyamini. Imana ntiyaciye ubwoko bwayo yamenye kera. Ntimuzi icyo ibyanditswe bivuga kuri Eliya, uburyo yivovoteye Abisirayeli, abarega ku Mana? Ati, “Mwami, bishe abahanuzi bawe, basenya n’ibicaniro byawe, nanjye nsigaye jyenyine, kandi barashaka kunyica.” Mbese Imana yamushubije iki? Yamushubije iti: “Nisigarije abantu ibibumbi birindwi batarapfukamira Bali.” Nuko rero uko ni ko bikimeze no muri iki gihe; hariho abantu bakeya basigaye batoranijwe kubwo ubuntu.” Abaroma 11:1-5. INI 232.1
Isirayeli yari yarasitaye maze iragwa; nyamara ibi ntibyatumye idashobora kongera kubyuka. Ku kibazo Pawulo yabajije ati “Mbese basitariye kugwa rwose?”, yaje gusubiza ati:“Ntibikabeho! Ahubwo kugwa kwabo kwatumye agakiza kagera ku banyamahanga, kugira ngo bitere Abisirayeli ishyari. Ariko, ubwo kugwa kwabo kwabereye abari mu isi ubutunzi, kandi gutuba kwabo kukabera abanyamahanga ubutunzi, nkanswe kugwira kwabo! Ariko ndababwira mwebwe abanyamahanga, yuko nubahiriza umurimo wanjye, kuko ndi intumwa ku banyamahanga, kugira ngo ahari nteze ishyari kuri bene wacu, mbone uko nkiza bamwe muri bo. Ubwo gucibwa kwabo guhesheje abari mu isi kwiyunga n’Imana, kugarurwa kwabo ntikuzaba kuzuka?” Abaroma 11:11-15. INI 232.2
Wari umugambi w’Imana ko ubuntu bwayo bwahishurirwa abanyamahanga kimwe n’Abisirayeli. Ibi byari byaravuzwe neza mu buhanuzi bwo mu Isezerano rya Kera. Mu byo Pawulo avuga akoresha bimwe mu bivugwa muri ubu buhanuzi. Yarabajije ati: “Mbese umubumbyi ntategeka ibumba, ngo mu mugoma umwe abumbemo urwabya rumwe rwo gukoresha iby’icyubahiro, n’urundi bwo gukoresha ibiteye isoni? None se bitwaye iki, niba Imana, nubwo yashatse kwerekana umujinya wayo no kugaragaza imbaraga zayo, yihanganiranye imbaraga zayo nyinshi inzabya z’umujinya zari zikwiriye kurimbuka; kugira ngo yerekanire ubutunzi bw’ubwiza bwayo ku nzabya z’imbabazi, izo yiteguriye ubwiza uhereye kera, ari zo twebwe abo yahamagaye, atari mu Bayuda bonyine, ahubwo no mu banyamahanga? Nk’uko yavugiye no mu kanwa ka Hoseya, iti : ‘Abatari ubwoko bwanjye nzabita ubwoko bwanjye, kandi uwari inyungwakazi nzamwita inkundwakazi. Kandi aho hantu babwiriwe ngo: ‘Ntimuri ubwoko bwanjye’, ni ho bazitirirwa abana b’Imana ihoraho.” Abaroma 9:21-26. Hoseya 1:10. INI 232.3
Nubwo Isirayeli nk’ishyanga yaguye, muri bo hasigaye bamwe b’indakemwa bagombaga gukizwa. Mu gihe Umukiza yazaga hariho abagabo n’abagore b’indahemuka bari barakiranye umunezero ubutumwa bwa Yohana Umubatiza, kandi bari barayobowe kongera kwiga ubuhanuzi bwerekeye Mesiya. Igihe Itorero rya mbere rya Gikristo ryashingwaga, ryari rigizwe n’abo bayahudi b’abizerwa bamenye ko Yesu w’i Nazareti ari we bari barategereje ukuza kwe. Aba basigaye ni bo Pawulo aba avugaho iyo yandika ati: “Ubwo ifu y’umuganura ari iyera, n’irobe na ryo ni ko riri: kandi ubwo igishyitsi ari icyera, n’amashami ni ko ari.” Abaroma 11:16. INI 232.4
Pawulo agereranya abasigaye mu Bisirayeli n’igiti cy’umunzenze cyiza cyahwanyuweho amwe mu mashami yacyo. Agereranya abanyamahanga n’amashami yavuye ku giti kinini cy’umunzenze cyo mu gasozi yatewe ku giti cy’umwimerere. Yandikiye abizera bo mu banyamahanga ati: “Ariko niba amashami amwe yarahwanyuwe, nawe uri umunzenze wo ku gasozi, ukaba waratewe nk’ingurukira hagati y’amashami, ugasangira nayo amakakama y’igishyitsi cya elayo, ntukirarire ngo ugaye ayo mashami. Niba wirarira uyagaya, wibuke yuko atari igishyitsi kimeze kuri wowe, ahubwo ni wowe umeze ku gishyitsi. Ahari wavuga uti: ‘Amashami yahwanyuriwe kugira ngo nterweho.’ Ni koko: kutizera ni ko kwayahwanyuje, none nawe kwizera ni ko kuguteyeho. Ntukibone, ahubwo utinye; kuko ubwo Imana itababariye amashami ya kavukire, nawe ntizakubabarira. Nuko urebe kugira neza kw’Imana kandi no kutabera kwayo: ku baguye ni ukutabera; ariko kuri wowe ni ukugira neza, nuguma muri uko kugira neza kwayo: kuko nutagira utyo, nawe uzahwanyurwa.” Abaroma 11:17-22. INI 233.1
Binyuze mu kutizera no kwanga umugambi Imana yari ibafitiye, Isirayeli nk’ishyanga yari yaratandukanye n’Imana. Nyamara Imana yari ishoboye kongera guhuza amashami yari yarahanyuwe ku giti cy’umwimerere ikayafatanya n’igiti cy’ukuri cya Isirayeli-ari bo bitwa abasigaye baranambye ku Mana ya ba sekuru. Intumwa Pawulo avuga kuri aya mashami yahwanyuwe ati: “Kandi ba bandi na bo, nibatagundira kutizera kwabo, bazaterwa nk’ingurukira: kuko Imana ishobora kubagaruraho. Ko wahwanyuwe ku giti cyavutse ari umunzenze, ugaterwa nk’ingurukira kuri elayo nziza utavutseho, nkaswe ba bandi bene yo, ntibazarushaho cyane guterwa mu elayo yabo? Bene Data, kugira ngo mutabona uko mwirata, ndashaka ko mumenya iby’iri banga: Abisirayeli bamwe banangiwe imitima, ariko si bose, kugeza ubwo abanyamahanga bazinjira mu Itorero, bakagera ku mubare ushyitse.” Abaroma 11:23-25. INI 233.2
“Nibwo Abisirayeli bose bazakizwa, nk’uko byanditswe ngo, ‘Umukiza azava i Siyoni, azakura muri Yakobo kutubaha Imana.’ Iryo ni ryo sezerano mbasezeranije, ubwo nzabukuraho ibyaha.’ Ku by’ubutumwa bwiza, babaye abanzi b’Imana ku bwanyu; ariko ku byo gutoranywa n’Imana, bayifiteho igikundiro ku bwa ba sekuruza: kuko impano z’Imana no guhamagara kwayo bitavuguruzwa. Nk’uko mwebwe mwagomeraga Imana kera, ariko none mukaba mubabariwe kubw’ubugome bwabo; ni ko na bo bagomye ubu, kugira ngo imbabazi mwagiriwe zibaheshe na bo kubabarirwa: kuko Imana yabumbiye hamwe abantu bose mu bugome, kugira ngo ibone uko ibababarira bose. INI 233.3
“Mbega uburyo ubutunzi n’ubwenge n’ubumenyi by’Imana bitagira akagero! Imigambi yayo ntihishurika, n’inzira zayo ntizirondoreka. Ni nde wamenya ibyo Uwiteka atekereza? Cyangwa ngo abe umujyanama we? Ni nde wabanje kumuha, ngo azamwiture? Kandi byose ari we bikomokaho, akabibeshaho, akaba ari na we tubikesha? Icyubahiro kibe icye iteka ryose.” Abaroma 11:26-32, 33-36. INI 234.1
Bityo Pawulo yerekana ko Imana ishoboye ryose guhindura imitima y’Abayahudi n’iy’abanyamahanga, no guha umuntu wese wizera Kristo imigisha yasezeraniwe Isirayeli. Pawulo asubira mu byavuzwe na Yesaya byerekeye ubwoko bw’Imana agira ati: “Umubare w’abana ba Isirayeli, naho waba nk’umusenyi wo ku nyanja, igice gito kizaba gisigaye ni cyo kizarokoka: kuko Umwami azasohoza ijambo rye mu isi, akarirangiza bidatinze, kandi akarigabanya. Kandi nk’uko Yesaya yavuze kera ati, ‘Iyaba Umwami Nyiringabo atadushigarije imbuto, tuba twarabaye nk’i Sodomu, tukagereranywa n’i Gomora.” Abaroma 9:27-29. INI 234.2
Igihe Yerusalemu yasenywaga n’urusengero rugahindurwa amatongo, Abayahudi benshi barajyanywe bajya gukora nk’abacakara mu bihugu by’abapagani. Bari baratatanyirijwe mu mahanga nk’ibintu bidafite agaciro byatawe iruhande rw’ubutayu. Mu myaka igihumbi na magana inani Abayahudi bajarajaye bava ahantu hamwe bajya ahandi mu isi yose, kandi nta na hamwe bahawe amahirwe yo kongera gusubirana icyubahiro bahoranye nk’ishyanga. Bakinwe ku mubyimba, baranzwe kandi baratotezwa kandi uko ikinyejana cyashiraga ikindi kikaza, umurage wabo wagiye uba umubabaro. INI 234.3
Nubwo Abayahudi nk’ishyanga bavumwe igihe bangaga Yesu w’i Nazareti, mu bihe byose hari abagabo n’abagore b’Abayahudi b’indahemuka babayeho bubaha Imana kandi banyuze mu bihe biruhije batuje. Imana yahumurije umitima yabo mu mibabaro kandi yabarebanye impuhwe mu bihe by’akaga bari barimo. Imana yumvise amasengesho y’umubabaro y’abayishakanaga umutima wabo wose kugira ngo basobanukirwe ijambo ryayo. Bamwe bigishijwe kubona ko Umunyanazareti ucishije bugufi abakurambere babo banze kandi bakabamba ari we Mesiya nyakuri wa Isirayeli. Igihe intekerezo zabo zasobanukirwaga n’ubuhanuzi bari bamenyereye bwari bumaze igihe bwarijimishijwe n’imigenzo n’ubusobanuro bwabwo bufuditse, imitima yabo yuzujwe gushima Imana kubw’impano itabona uko ivugwa iha buri muntu wese uhitamo kwemera Kristo nk’Umukiza we bwite. INI 234.4
Iri tsinda ry’abantu niryo Yesaya yerekezagaho mu buhanuzi bwe avuga ati, “Igice gito kizaba gisigaye ni cyo kizarokoka.” Kuva mu gihe cya Pawulo kugeza ubu, Imana yagiye ihamagara Umuyahudi kimwe n’umunyamahanga ikoresheje Mwuka Muziranenge. Pawulo yaravuze ati: “Kuko Imana itarobanura abantu ku butoni.” Abaroma 2 :11. Intumwa Pawulo yitekerejeho nk’“urimo umwenda Abagiriki n’abatari Abagiriki” kimwe n’Abayahudi; nyamara ntiyigeze areka kuzirikana amahirwe Abayahudi barushaga abandi, by’umwihariko kubera ko “babikijwe ibyavuzwe n’Imana.” Abaroma 3 :2. Yaravuze ati, “Ubutumwa bwiza ni imbaraga y’Imana ihesha uwizeye wese gukizwa, uhereye ku Muyuda, ukageza ku Mugiriki: Kuko muri bwo ari na mo gukiranuka kuva ku Mana guhishurirwa, guheshwa no kwizera, kugakomezwa na ko, nk’uko byanditswe ngo. ‘Ukiranuka azabeshwaho no kwizera.’ ” (Abaroma 1:16, 17). Ubu butumwa bwiza bwa Kristo, buhwanye ku muyuda no ku munyamahanga, ni bwo Pawulo yavuzeho mu rwandiko yandikiye Abaroma ahamya ko butamukoza isoni. INI 234.5
Igihe ubu butumwa bwiza uko bwakabaye buzabwirwa Abayahudi, benshi bazemera ko Kristo ari Mesiya. Mu bagabura b’Abakristo harimo bake gusa bumva ko bahamagariwe kwigisha Abayahudi; nyamara abo bagiye birengagizwa kenshi kimwe n’abandi bose, bagomba kugezwaho ubutumwa bw’imbabazi n’ibyiringiro muri Kristo. INI 235.1
Mu isozwa ryo kwamamaza ubutumwa bwiza, igihe hari umurimo udasanzwe ugomba gukorerwa amatsinda y’abantu basanzwe basuzugurwa, Imana yiteze ko intumwa zayo zita by’umwihariko ku Bayahudi zisanga mu mpande zose z’isi. Kubera ko Ibyanditswe mu Isezerano rya Kera bihuza n’Isezerano Rishya mu gusobanura umugambi uhoraho w’Imana, ibi bizabera benshi mu Bayahudi nk’umuseke w’irema rishya, bibabere umuzuko w’ubugingo. Uko bitegereza Kristo wo mu gihe cy’itangira ryo kwamamaza ubutumwa bwiza avugwa mu Byanditswe mu Isezerano rya Kera, kandi bakabona uburyo Isezerano Rishya risobanura neza Ibyanditswe mu Isezerano rya Kera, ibitekerezo byabo bisinziriye bizakanguka kandi bazamenya ko Kristo ari Umukiza w’isi. Kubwo kwizera, benshi bazakira Kristo nk’Umucunguzi wabo. Aya magambo azasohorezwa kuri bo ngo: “Icyakora abamwemeye bose, bakizera izina rye, yabahaye ubushobozi bwo kuba abana b’Imana.” Yohana 1:12. INI 235.2
Mu Bayahudi hariho bamwe nka Sawuli w’i Taruso bakomeye mu byanditswe, kandi aba ni bo bazamamazanya imbaraga ikomeye ko itegeko ry’Imana ridahinduka. Imana ya Isirayeli izatuma ibi bibaho mu bihe byacu. Ukuboko kwayo ntikwaheze ngo ananirwe gukiza. Uko abagaragu bayo bakora mu kwizera bakita kuri abo birengagijwe kandi basuzuguwe igihe kirekire, agakiza kayo kazahishurwa. INI 235.3
“Ni cyo gituma Uwiteka wacunguye Aburahamu avugira inzu ya Yakobo ati: ‘Noneho Yakobo ntazakorwa n’isoni; kandi mu maso he ntihazasuherwa. Kandi we n’abana be nibabona ibyo nkorera muri bo, bazeza izina ryanjye; ni koko bazeza Uwera wa Yakobo, kandi bazatinya Imana ya Isirayeli, n’abayoba mu mitima na bo bazahinduka abajijutse, n’abinuba bazemera kubwirizwa.” Yesaya 29:22-24. INI 235.4